title: Ivana Trump

text: Trump esiintyi ensimmäisessä elokuvassaan asuessaan vielä Tšekkoslovakiassa, ja vuonna 1996 hän teki cameo-roolin Hollywood-elokuvaan Hylättyjen vaimojen kerho. Vuonna 2006 Trump puolestaan tähditti omaa Ivana Young Man -TV-ohjelmaansa Yhdysvalloissa, ja vuonna 2010 hän oli mukana julkkisten Big Brotherissa Isossa-Britanniassa.


title: Ivana Trump

text: Trump on seurapiiritilaisuuksien vakiokasvo ympäri maailmaa. Hänellä on asunnot New Yorkissa, Palm Beachissa, Miamissa, Lontoossa ja Saint-Tropezissa, minkä lisäksi hänellä on Iva-niminen jahti Välimerellä.


title: Ivana Trump

text: Trumpin yksityiselämä ja erityisesti suhteet huomattavasti nuorempiin italialaismiehiin ovat olleet kansainvälisen median jatkuva mielenkiinnonkohde. Trumpin kolmas avioliitto liikemies Riccardo Mazzucchellin kanssa kesti vajaan pari vuotta vuosina 1995–1997, ja hänen avioliittonsa näyttelijä Rossano Rubicondin kanssa kesti vain reilun vuoden vuosina 2008–2009.


title: Ivana Trump

text: Loppuvuodesta 2009 Trump nousi otsikoihin ympäri maailmaa, kun virkavalta joutui poistamaan hänet jo kiitotielle ehtineestä matkustajakoneesta. Trump oli matkustamassa Delta Air Lines -lennolla Palm Beachista New Yorkiin, ja hän oli jo ehtinyt asettautua paikalleen koneen ykkösluokassa, kun hän vihastui ja alkoi kiroilla ja huutaa paikalla olleille lapsille näiden kovaäänisyydestä. Trump huusi myös muille matkustajille sekä lentokoneen henkilökunnalle, ja kiitotielle siirtyneen koneen kapteenin piti lopulta palata terminaaliin ja tehdä ilmoitus häiriköivästä matkustajasta. Trump kieltäytyi poistumasta koneesta, jolloin virkavalta saapui paikalla ja poisti hänet sieltä. Poliisiviranomaisten mukaan Trump oli huutanut, käyttänyt hävytöntä kieltä ja käyttäytynyt riidanhaluisesti paitsi matkustajia ja lentohenkilökuntaa myös virkavaltaa kohtaan. Tapauksesta raportoitiin myös FBI:lle, mutta mitään syytteitä ei ole tiedossa. Koneen lähtö viivästyi lopulta kaksi tuntia, ja Trumpille luvattiin toinen lento myöhempänä ajankohtana.


title: Rudolf Pljukfelder

text: Rudolf Vladimirovitš Pljukfelder (, s. 6. syyskuuta 1928 Novoorlovka, Donetsk, Ukrainan SNT, Neuvostoliitto) on entinen neuvostoliittolainen painonnostaja ja olympiavoittaja.


title: Rudolf Pljukfelder

text: Pljukfelder voitti Tokion 1964 olympialaisissa kultaa alle 82,5-kiloisten sarjassa yhteistuloksella 475 kg. Hän punnersi 150 kg, tempasi 142,5 kg sekä sai työnnössä tuloksen 182,5 kg.


title: Rudolf Pljukfelder

text: Pljukfelder voitti MM-kilpailuissa kultaa alle 82,5-kiloisissa vuosina 1959 ja 1961. Hän voitti EM-kultaa alle 82,5-kiloisissa vuosina 1959, 1960 ja 1961. Vuonna 1963 hän saavutti sekä MM- että EM-hopeaa.


title: Suomen euroviisukarsinta 2010

text: Suomen euroviisukarsinta 2010 oli kilpailu, jossa valittiin Suomen edustuskappale vuoden 2010 Eurovision laulukilpailuun. Karsinnat käytiin 30. tammikuuta 2010.


title: Suomen euroviisukarsinta 2010

text: Karsintojen formaattia uudistettiin siten, että karsintoihin kutsuttiin 11 artistia, edellisen vuoden tangokuninkaallinen sekä kolme kisaajaa avoimen kilpailun kautta. Toisena uudistuksena oli avoin karsinta, johon kuka tahansa artisti saattoi lähettää oman kappaleensa ehdolle Suomen edustuskappaleeksi. Näistä Ylen raati valitsi 30 kappaletta äänestykseen, joista äänestettiin kolme parasta alkueriin. Kolme alkuerää järjestettiin Ylen studiolla Ristimäessä ja lopuksi finaali Tampereen Messu- ja Urheilukeskuksessa.


title: Suomen euroviisukarsinta 2010

text: Yhteensä 15 artistia kilpaili kolmessa alkukarsinnassa. Kussakin alkukarsinnassa oli viisi esitystä: neljä kutsuartistia ja yksi avoimen kilpailun kautta tullut artisti. Kunkin alkukarsinnan kolme parasta artistia pääsi suoraan finaaliin, minkä lisäksi Ylen raati valitsi pudonneista yhden kappaleen finaaliin niin sanotun villin kortin turvin. Finaalissa oli näin yhteensä kymmenen esitystä, joista kolme parasta pääsi toiselle kierrokselle eli niin sanottuun superfinaaliin. Superfinaalissa äänestettiin karsinnan varsinainen voittaja, josta tuli Suomen edustaja Oslon euroviisuissa.


title: Suomen euroviisukarsinta 2010

text: Finaalilähetys keräsi 1 004 000 televisiokatsojaa. Voiton vei Kuunkuiskaajat kappaleellaan ”Työlki ellää”.


title: Suomen euroviisukarsinta 2010

text: Finaalilähetyksen aikana rekisteröitiin yhteensä 233 503 puhelin- ja tekstiviestiääntä, joista finaalissa annettiin 118 962 ja superfinaalissa 114 541 ääntä.


title: Suomen euroviisukarsinta 2010

text: Viisukuppilan fanipalkinnon voitti Heli Kajo.


title: Jurik Vardanjan

text: Jurik Noriarovitš Vardanjan (13. kesäkuuta 1956 Gjumri, Širak, Armenian SNT, Neuvostoliitto – 1. marraskuuta 2018) oli armenialainen, Neuvostoliittoa edustanut painonnostaja ja olympiavoittaja.


title: Jurik Vardanjan

text: Vardanjan voitti Moskovan 1980 olympialaisissa kultaa alle 82,5-kiloisten sarjassa maailmanennätystuloksella 400 kg. Myös hänen tempaustuloksensa 177,5 kg ja työntötuloksensa 222,5 kg olivat uusia maailmanennätyksiä. Los Angelesin 1984 olympialaisiin hän ei voinut osallistua itäblokin maiden olympiaboikotin vuoksi.


title: Jurik Vardanjan

text: Vardanjan voitti MM-kilpailuissa kultaa alle 75-kiloisissa vuonna 1977 sekä alle 82,5-kiloisissa vuosina 1978, 1979, 1981, 1983 ja 1985. Hän saavutti MM-hopeaa alle 90-kiloisissa vuonna 1982. Hän voitti EM-kultaa alle 75-kiloisissa vuonna 1977 sekä alle 82,5-kiloisissa vuosina 1978, 1980, 1981 ja 1983. Hän saavutti EM-hopeaa alle 90-kiloisissa vuonna 1982 sekä alle 82,5-kiloisissa vuonna 1984.


title: Jurik Vardanjan

text: Vardanjan teki urallaan 42 maailmanennätystä: 15 tempauksessa, 15 työnnössä ja 12 yhteistuloksessa. Hän muutti Yhdysvaltoihin vuonna 1991.


title: Risteyttäminen

text: Risteyttäminen tarkoittaa yleensä kahden eri rotua olevan eläimen parittamista uudenlaisen eläimen saamiseksi. Tarkoituksena voi olla yhdistää vanhempien rotujen ominaisuuksia tai hyötyä heteroosista. Varomaton risteyttäminen voi kuitenkin tuottaa epähaluttuja tuloksia tai vähentää puhdasrotuisten eläinten määrää rodun sukupuuttoon asti. Risteyttämistä voidaan käyttää myös lisäämään rodun geneettistä vaihtelevuutta sisäsiitoksen välttämiseksi.


title: Risteyttäminen

text: Risteytykseksi tai tarkemmin sekarotuiseksi voidaan kutsua myös kotieläintä, jonka sukutaustaa tai suvun rotutaustaa ei tunneta.


title: Risteyttäminen

text: Naudoille käytetään erilaisia risteytystapoja. Eräs on risteyttää paikallisiin oloihin sopeutuneita lehmiä ulkopuolisten sonnien kanssa, jolloin saadaan jälkeläisiä, joilla on molempien rotujen ominaisuuksia.


title: Risteyttäminen

text: Erilaisten lammasrotujen suuri määrä mahdollistaa sen, että kasvattaja voi risteyttämällä tuottaa juuri omiin tarpeisiinsa soveltuvan kannan.


title: Risteyttäminen

text: Lyhyt- ja pitkäkarvaisten laamarotujen risteyttämisen tulokset ovat ennalta-arvaamattomia. Risteytysjälkeläiset voivat muistuttaa vain toista vanhempaa, tai vanhempien ominaisuuksien välimuotoa, ja silloin tällöin tuloksena on huopaturkkinen laama. Risteytyslaamojen keskenään parittaminen tuottaa vieläkin arvaamattomampia tuloksia, ja syntyvä jälkeläinen saattaa muistuttaa yhtä isovanhemmistaan muttei kumpaakaan vanhemmistaan.


title: Risteyttäminen

text: Koirilla "roturisteytys" tarkoittaa kahden tai useamman puhtaan rodun suunnitelmallista risteytystä, kun taas "sekarotuinen" koira on sekalaista ja mahdollisesti tuntematonta rotutaustaa. Roturisteytykset ovat suosiossa risteytyselinvoiman ansiosta.


title: Risteyttäminen

text: Hevosilla risteytyksen tavoitteena on usein lopulta luoda uusi rotu. Yhtä risteytystapaa käytetään monien puoliverirotujen jalostuksessa. Puoliverisiä hevosrotuja käytetään hevosurheilun eri lajeissa, ja useimmat niistä ovat syntyneet risteyttämällä englannintäysiverisiä kylmäverisiin rotuihin. Joissain tapauksissa syntyneet uudet tyypit ovat vakiintuneet ja ovat nykyisin itsenäisiä rotuja suljetulla kantakirjalla.


title: Risteyttäminen

text: Toisenlaista risteytystä käytetään quarterhevosen jalostamiseen. Quarterhevosen ja englannintäysiverisen jälkeläinen voidaan merkitä sivurekisteriin, ja hyvin suoriutuva yksilö voidaan siirtää sivurekisteristä päärekisteriin. Toinen tunnettu esimerkki on angloarabi, jonka kantakirjaan hyväksytään sekä puhdasrotuisten arabianhevosten ja englannintäysiveristen jälkeläisiä että näiden kahden rodun eriasteisia risteytyksiä, kunhan yksilössä ei ole suvussaan kumpaakaan rotua alle 25 prosenttia tai yli 75 prosenttia.


title: Sultan Rahmanov

text: Sultanbay (Sultan) Saburovitš Rahmanov (6. heinäkuuta 1950 Uzbekistanin SNT, Neuvostoliitto – 5. toukokuuta 2003 Dnepropetrovsk, Dnipropetrovskin alue, Ukraina) oli neuvostoliittolainen painonnostaja ja olympiavoittaja.


title: Sultan Rahmanov

text: Rahmanov voitti Moskovan 1980 olympialaisissa kultaa raskaassa sarjassa (yli 110 kg) tuloksella 440 kg. Hänen tempaustuloksensa oli 195 kg ja työntötuloksensa 245 kg. Rahmanovin maanmies, kaksinkertainen olympiavoittaja Vasili Aleksejev jäi kilpailussa ilman tulosta.


title: Sultan Rahmanov

text: Rahmanov voitti MM-kilpailuissa kultaa yli 110-kiloisissa vuonna 1979. Hän saavutti MM-hopeaa vuonna 1978 edellään saksalainen Jürgen Heuser. Hän voitti EM-kultaa yli 110-kiloisissa vuonna 1980.


title: Sultan Rahmanov

text: Rahmanov teki urallaan kaksi maailmanennätystä tempauksessa.


title: Sonkajärvi (järvi)

text: Sonkajärvi on järvi Rovaniemellä Songan kylässä. Siinä on yksi pieni saari, Sonkasaari.


title: Sonkajärvi (järvi)

text: Sonkajärvi laskee itään pienempään Sonkalampeen, josta Sonkajokea edelleen Lehtojärveen.


title: Ryan Murphy (jääkiekkoilija, 1979)

text: Ryan J. Murphy (s. 21. maaliskuuta 1979 Van Nuys, Kalifornia, Yhdysvallat) on yhdysvaltalainen jääkiekkoilija. Hän on pelipaikaltaan vasen laitahyökkääjä.


title: Ryan Murphy (jääkiekkoilija, 1979)

text: Murphy pelasi jääkiekkoa Bowling Greenin yliopiston joukkueessa vuosina 1997–2001. Vuonna 2001 hän siirtyi ammattilaiseksi ECHL:n Florida Everbladesiin, jossa pelasi kaksi kautta. Kaudesta 2002–2003 lähtien Murphy on pelannut AHL:ää, jossa hän on edustanut Lowell Lock Monstersia, Albany River Ratsiä, Lowell Devilsiä ja Hamilton Bulldogsia.


title: Ryan Murphy (jääkiekkoilija, 1979)

text: Joulukuussa 2009 Murphy solmi Espoon Bluesin kanssa kahdeksan ottelun mittaisen koesopimuksen, mutta Murphy pelasi seurassa vain kaksi ottelua.


title: Ota Zaremba

text: Otakar "Ota" Zaremba (s. 22. huhtikuuta 1957 Karviná, Tšekkoslovakia) on entinen tšekkoslovakialainen painonnostaja ja olympiavoittaja.


title: Ota Zaremba

text: Zaremba voitti Moskovan 1980 olympialaisissa kultaa alle 100 kilon sarjassa tuloksella 395 kg. Hänen tempaustuloksensa oli 180 kg ja työntötuloksensa 215 kg.


title: Ota Zaremba

text: Zaremba teki vuonna 1981 neljä maailmanennätystä, kaksi tempauksessa ja kaksi yhteistuloksessa.


title: Péter Baczakó

text: Péter Baczakó (27. syyskuuta 1951 Ercsi, Fejér, Unkari – 2. huhtikuuta 2008 Budapest, Unkari) oli unkarilainen painonnostaja ja olympiavoittaja.


title: Péter Baczakó

text:
Baczakó saavutti pronssia Montréalin 1976 olympialaisissa alle 82,5-kiloisten sarjassa tuloksella 345 kg (157,5 kg tempauksessa ja 187,5 kg työnnössä). Moskovan 1980 olympialaisissa hän voitti kultaa alle 90-kiloisten sarjassa tuloksella 377,5 kg (170 kg tempauksessa ja 207,5 kg työnnössä).
Baczakó saavutti MM-kilpailuissa hopeaa alle 82,5-kiloisissa vuosina 1977 ja 1978. Hän saavutti EM-hopeaa alle 82,5-kiloisissa vuosina 1977 ja 1978 sekä alle 90-kiloisissa vuonna 1979.


title: Shinbutsu shūgō

text: Shinbutsu shūgō () eli kirjaimellisesti ”šintolaisuuden ja buddhalaisuuden synkretismi” tarkoittaa Japanissa vallitsevaa buddhalaisuuden ja paikallisten uskomusten synkretismiä. Ilmiötä kutsutaan myös nimellä "shinbutsu konkō" (), mutta sillä on negatiivinen, satunnaisuuteen ja rappioon vihjaava konnotaatio. Kun buddhalaisuus saapui Kiinan kautta Japaniin Asuka-kaudella (500-luvulla), japanilaiset sopeuttivat vanhan uskontonsa uuteen, sen sijaan että he olisivat hylänneet sen. Molempia uskontoja pidettiin tosina. Synkretismin seurauksena buddhalaiset temppelit () liitettiin paikallisten "kamien" pyhäköihin () ja toisin päin ja omistettiin sekä kameille että Buddhalle. Buddhalaisuuden syvä vaikutus paikalliseen uskontoon voidaan nähdä esimerkiksi nykyisten pyhäköiden rakenteessa, joka on rukoushalleineen ja kuvineen buddhalaista alkuperää.


title: Shinbutsu shūgō

text: Asiantuntijat eivät ole yksimielisiä siitä, kuinka laajasti kaksi uskontoa ovat sulautuneet toisiinsa. Joidenkin tutkijoiden, esimerkiksi japanilaisen Hirai Naofusan ja yhdysvaltalaisen Joseph Kitagawan mukaan, šintolaisuus on Japanille alkuperäinen uskonto, joka on ollut sellaisenaan olemassa esihistorialliselta ajalta lähtien ja koostuu kaikista Japanille tyypillisistä aikojen kuluessa muokkautuneista rituaaleista ja uskomuksista. Termi ”shintō” keksittiin 500-luvulla erottamaan väljästi organisoitunut paikallinen uskonto maahan tuodusta buddhalaisuudesta.


title: Shinbutsu shūgō

text: Vastakkaista näkemystä edustaa japanilainen historioitsija Toshio Kuroda (ja hänen kannattajansa), joka väitti kuuluisassa artikkelissaan "Shinto in the History of Japanese Religion" (julkaistu englanniksi vuonna 1981), että šintolaisuudesta tuli itsenäinen uskonto vasta nykyaikana ja että se syntyi keskiajalla buddhalaiselta pohjalta. Kurodan keskeinen argumentti on se, että vasta Meiji-kauden nationalistiset ideologit kehittivät šintolaisuudesta oman uskontonsa. Hän huomauttaa, että Heian-kauden hallinnon muodollistamat kameihin liittyvät rituaalit ja valtion luoma pyhäköiden luokittelu eivät tarkoittaneet šintolaisuuden nousua itsenäiseksi uskonnokseen vaan yritystä selittää paikallisia uskomuksia buddhalaisin käsittein. Hän väittää myös, että vaikka sanan ”shintō” muodostavaa kahta kirjoitusmerkkiä käytettiinkin jo hyvin varhaisissa teksteissä, esimerkiksi "Nihonshokissa", se ei tarkoita, että nykyajan šintolaisuus olisi ollut uskontona olemassa, koska merkkejä käytettiin alun perin tarkoittamaan taolaisuutta tai niillä viitattiin uskontoon yleensä. Kurodan mukaan monet šintolaisuuden piirteet, kuten peilien ja miekkojen palvonta tai jopa itse Ise-jingūn rakenne (šintolaisuuden pyhin ja tärkein pyhäkkö), ovatkin tyypillisiä taolaisuudelle. Vanhoissa kirjoituksissa esiintyvä sana ”shintō” ei siis välttämättä tarkoita mitään ainutlaatuisen japanilaista.


title: Shinbutsu shūgō

text: Ensimmäisen näkemyksen mukaan kaksi uskontoa olivat siis ensimmäisen kohtaamisensa aikaan jo valmiiksi muotoutuneita ja itsenäisiä ja elivät sen jälkeen rinnakkain vaikuttaen toisiinsa vain pintapuolisesti. Toisen näkemyksen mukaan buddhalaisuus taas käytännössä tuotti nykyajan šintolaisuuden kohdattuaan paikalliset japanilaiset uskomukset. On kuitenkin myös tutkijoita, joiden näkemykset vaihtelevat kahden ääripään välillä.


title: Shinbutsu shūgō

text: Molemmissa tapauksissa voidaan kuitenkin todeta, että buddhalaisuus ja paikalliset kamit alkoivat sekoittua heti, kun buddhalaisuus saapui Japaniin. Tästä on osoituksena esimerkiksi Mononobe no Okoshin huomautus:


title: Shinbutsu shūgō

text: Toisin sanoen Mononobe näki Buddhan vain ulkomaisena kamina eikä vieraana Jumalana, joka voisi olla mahdollisesti eriluonteinen olento kuin hänen oman maansa kamit. Ulkomaisia kameja kutsuttiin ”barbaarien kameiksi” () tai ”buddhalaisiksi kameiksi” () ja niitä pidettiin enemmän tai vähemmän samankaltaisina kuin paikallisia kameja. Siksi kahden uskonnon välinen konflikti oli aluksi luonteeltaan poliittinen eikä uskonnollinen. Se tuli ilmi progressiivisen Soga-klaanin ja konservatiivisen Mononobe-klaanin välisenä kamppailuna: Soga-klaani halusi Japanin harjoittavan kansainvälisempää politiikkaa, mitä Mononobe-klaani vastusti. Buddhalaisuus ei ollut prosessissa passiivinen osapuoli, vaan se oli itsessään valmis sulauttamaan itseensä vaikutteita ja tulemaan sulautetuksi. Kun buddhalaisuus saapui Japaniin, se oli jo synkreettinen uskonto, joka oli mukautunut ja kiinnittynyt muihin uskontoihin ja kulttuureihin Intiassa, Kiinassa ja Korean niemimaalla. Buddhalaisuuteen oli esimerkiksi jo Intiassa sulautunut hindulaisia jumaluuksia, kuten Brahmā (japaniksi "Bonten") ja Indra ("Taishakuten"). Kun se tuli japaniin, se oli jo taipuvainen tuottamaan yhdistelmäjumalia, joita japanilaiset kutsuivat sanalla "shūgōshin" (). Kamin alkuperän etsimistä buddhalaisesta kirjoituksesta ei pidetty mitenkään erikoisena.


title: Shinbutsu shūgō

text: Vaikka buddhalaiset munkit eivät epäilleetkään kamien olemassaoloa, ne olivat heidän mielestään kuitenkin alempiarvoisempia kuin buddhat. Hindulaisiin jumaliin oli jo suhtauduttu aiemmin samalla tavalla: niitä oli pidetty valaistumattomina "saṃsāran" vankeina. Buddhalaisten väitteet paremmuudesta saivat osakseen vastarintaa, ja munkit yrittivät voittaa sen liittämällä tietoisesti kameja omaan uskomusjärjestelmäänsä. Integroimista varten kehitettiin useita erilaisia tapoja. Liitosprosessi jaetaan yleensä kolmeen vaiheeseen.


title: Shinbutsu shūgō

text: Ensimmäinen henkilö, jonka tiedetään pukeneen sanoiksi japanilaisen uskonnon ja buddhalaisuuden väliset erot ja jonka tiedetään yrittäneen sovittaa uskontoja yhteen, oli prinssi Shōtoku (574–622). Ensimmäiset merkit siitä, että japanilaiset yleensä alkoivat ymmärtää kahden maailmankuvan välisiä eroja, ovat keisari Temmun hallituskaudelta (673–686). 700-luvulla Nara-kaudella alettiin perustaa niin kutsuttuja ”pyhäkkötemppeleitä” (): ne olivat yksi ensimmäisistä yrityksistä liittää šintolaisuutta ja buddhalaisuutta yhteen. Kun šintolaiseen pyhäkköön tuotiin buddhalaista uskonnollista esineistöä, ajateltiin, että kamit olivat eksyneitä olentoja, jotka tarvitsivat vapautuksen Buddhan avulla. Karman ja reinkarnaation lakien ajateltiin koskevan kameja samoin kuin ihmisiä, ja varhaisissa buddhalaisissa kertomuksissa todetaan, kuinka vaeltavat munkit ottivat tehtäväkseen auttaa kärsiviä kameja. Paikallinen kami saattoi ilmestyä munkille unessa ja kertoa hänelle kärsimyksistään. Parantaakseen kamin karmaa riittien ja sūtrien lukemisen kautta munkki rakensi temppelin kamille omistetun pyhäkön viereen. Sellaisia komplekseja luotiin jo 600-luvulla esimerkiksi Usaan Kyūshūlla, jossa Hachiman-kamia palvottiin yhdessä Miroku bosatsun (Maitreyan) kanssa. Kun temppeleitä rakennettiin pyhäköihin ja syntyi pyhäkkötemppeleitä, liitosprosessi kiihtyi.


title: Shinbutsu shūgō

text: Saman vuosisadan lopussa edettiin assimilaatioprosessin toiseen vaiheeseen, kun kami Hachiman julistettiin dharman suojelijajumalaksi ja hieman myöhemmin bodhisattvaksi. Hänelle omistettuja pyhäköitä alettiin rakentaa temppeleihin: se oli huomattava askel eteenpäin kamien ja buddhalaisten kulttien liittämisessä toisiinsa. Kun Naran Tōdai-jin temppeliin rakennettiin suuri Buddha, temppelin alueelle pystytettiin myös Hachimanille omistettu pyhäkkö. Legendan mukaan kami kertoi itse toivovansa pyhäkön rakentamista. Hachiman piti pyhäkköä palkkiona siitä, että hän oli auttanut temppeliä löytämään buddhapatsasta varten tarvittavat kulta- ja kuparikaivokset. Tämän jälkeen temppelit koko maassa alkoivat ottaa itselleen suojeluskameja ().


title: Shinbutsu shūgō

text: Fuusion kolmas ja viimeinen vaihe alkoi 800-luvulla, kun kehitettiin "honji suijaku" -teoria (). Sen mukaan japanilaiset kamit ovat buddhien, bodhisattvojen tai devojen ilmentymiä, jotka toimivat ihmisten keskuudessa johdattaakseen heidät buddhalaiselle tielle. Teoria on koko shinbutsu shūgō -rakennelman kulmakivi, minkä vuoksi se on toiminut japanilaisen uskonnon perustana vuosisatojen ajan. Monet kamit muuttuivat sen vuoksi potentiaalisen vaarallisista hengistä, jotka voisivat pelastua buddhalaisen opin kautta, buddhien tai bodhisattvojen paikallisiksi ilmentymiksi, joilla on asemaansa vastaava viisaus. Buddhia ja kameja ei voinut enää erottaa toisistaan.


title: Shinbutsu shūgō

text: Kaksi uskontoa eivät kuitenkaan koskaan fuusioituneet täydellisesti. Vaikka niiden opit limittyivät paikoin, ne säilyttivät oman identiteettinsä, ja niiden välinen suhde säilyi vaikeana, suureksi osaksi epäjärjestelmällisenä ja jännitteisenä. Uskontojen välinen suhde ei ollut niinkään kahden järjestelmän välinen suhde kuin tiettyjen kamien ja tiettyjen buddhien välinen suhde. Šintolaisuutta ja buddhalaisuutta pidettiin aina rinnakkaisina mutta toisistaan erillisinä entiteetteinä. Shinbutsu shūgōn lisäksi olikin olemassa myös kolikon kääntöpuoli, jatkuva eriytyminen.


title: Shinbutsu shūgō

text: Termi "shinbutsu kakuri" () eli ”kamien eriytyminen buddhalaisuudesta” tarkoittaa Japanin buddhalaisuudessa keskiajan ja esimodernin ajan tapaa pitää joitakin kameja erillään buddhalaisuudesta. Vaikka jotkin kamit integroitiin buddhalaiseen pantheoniin, toiset kamit (tai ajoittain jopa samat kamit eri yhteydessä) pidettiin järjestelmällisesti siitä erillään. Tällä ilmiöllä oli huomattavia seurauksia koko maan kulttuurille. Sitä ei tule sekoittaa käsitteisiin "shinbutsu bunri" (”kamien ja buddhien erottaminen toisistaan”) tai "haibutsu kishaku" (”lakkauttakaa buddhat ja tuhotkaa Shākyamuni”), jotka olivat Japanin historiassa toistuvia ilmiöitä ja joiden syyt olivat yleensä poliittisia. Ensimmäinen liike hyväksyy buddhalaisuuden, kun taas toinen ja kolmas vastustavat sitä.


title: Shinbutsu shūgō

text: Tavalla oli joka tapauksessa merkittäviä seurauksia. Sen ansiosta kamien palvontaan liittyvät käytännöt eivät assimiloituneet buddhalaisuuteen täydellisesti. Kun buddhalaisuus kiellettiin Isen ja Kamon pyhäköissä, ne kykenivät kehittämään omat teoriansa kamien luonteesta vapaasti.


title: Shinbutsu shūgō

text: Vuonna 1868 shinbutsu bunri -liikkeen myötä (Meiji-kauden yritys erottaa šintolaisuus ja buddhalaisuus toisistaan) annettiin ”šintolaisuuden ja buddhalaisuuden erotuskäsky” (). Nyt laki määräsi, että temppelien ja pyhäkköjen tuli olla toisistaan erillään.


title: Shinbutsu shūgō

text: Vaikka uskonnot ovat nykyään olleet muodollisesti erillään toisistaan yli vuosisadan ajan, Japanissa on edelleen paljon temppeleitä ja pyhäköitä, joissa ne elävät toistensa lomassa. Maassa on esimerkiksi joitakin merkittäviä buddhalaisia Inari-temppeleitä. Valtaosassa temppeleitä on edelleen ainakin yksi pieni pyhäkkö. Jopa molempien uskontojen keskeiset instituutiot ovat osoitus buddhalaisuuden ja šintolaisuuden kietoutumisesta yhteen. Suuressa Kenchō-jin temppelissä, joka on Kamakuran suurista zentemppeleistä tärkein (Kamakura gozan), on kaksi pyhäkköä. Kamakuran Tsurugaoka Hachiman-gū-pyhäkön oikeanpuoleisen lammen yhdessä saaressa on buddhalaiselle jumaluudelle Benzaitenille omistettu alapyhäkkö. Alapyhäkkö poistettiinkin vuonna 1868 shinbutsu bunri -liikkeen aikaan, mutta se rakennettiin uudestaan vuonna 1956. Kahden uskonnon eroa voidaankin pitää pinnallisena, ja shinbutsu shūgō on edelleen hyväksytty käytäntö.


title: Shinbutsu shūgō

text: Tästä huolimatta nykyään uskontojen välillä nähdään olevan raja. Šintolaisuutta tutkinut Karen Smyers toteaa:


title: Pihdit

text: Pihdit on käsityökalu, jota käytetään mm. tarttumiseen, taivuttamiseen ja leikkaamiseen. Erilaisilla pihdeillä on hyvin laaja käyttöala talon- ja koneenrakennuksesta aina lääketieteeseen saakka.


title: Pihdit

text: Pihdit voidaan luokitella niiden leukojen muodon mukaan esimerkiksi latta-, pyörö- tai kärkipihtiin, käyttötarkoituksen mukaan esimerkiksi yleis-, putki- tai lukkorengaspihteihin tai toimintaperiaatteensa mukaan esimerkiksi säätöleuka-, leikkuu- tai lukkopihteihin.


title: Pihdit

text: Monilla pihtityypeillä on omat vakiintuneet nimensä, kuten "siirtoleukapihdit", sähköjohtojen tai vastaavien katkaisemiseen tarkoitetut "sivuleikkurit" tai naulojen irrottamiseen tarkoitetut "hohtimet".


title: Matti Antero Korhonen

text: Matti Antero Korhonen (s. 25. kesäkuuta 1935) on entinen sotkamolainen pesäpalloilija


title: Matti Antero Korhonen

text: Matti Korhonen pelasi 1960-luvulla viisi kautta mestaruussarjassa voittaen Suomen mestaruuden 1963, jolloin tuli myös voitto Pesäpallon Maakunta Cupissa. Korhonen valittiin 1963 myös Kainuun piirin parhaaksi urheilijaksi.


title: Vertaislainaus

text: Vertauslainaus, tunnetaan myös nimillä sosiaalinen lainaus ja peer-to-peer (p2p) lainaus, on tapa lainata rahaa yksilöiden kesken: henkilö A sopii lainaavansa rahaa henkilö B:lle. Yleensä samassa yhteydessä sovitaan summasta, takaisinmaksuajasta ja mahdollisesti korosta. Mitä pienemmistä summista on kyse ja mitä paremmin henkilöt tuntevat toisensa, sitä epämuodollisempaa sopiminen on. Kun summat kasvavat, saattaa lainanantaja haluta kirjallisen sopimuksen jossa sovitaan korosta ja takaisinmaksuajasta. Myös vakuudet saattavat tulla kyseeseen.


title: Vertaislainaus

text: Yleensä summien kasvaessa sopimusten luonne jakaantuu kahtia. Lähisukulaisille tai luotetuille ystäville annetut lainat ovat enemmän sosiaalisia perimältään. Näissä varakkaampi haluaa auttaa toista ja antaa siksi lainan yleensä edullisilla ehdoilla. Esimerkkinä voi olla vanhemmat, jotka lainaavat tai antavat lapselleen rahaa asunnon ostoon. Toinen suuntaus on enemmän sijoituksen luonteinen, jolloin rahalle otetaan korkeampi korko, ehdot sovitaan täsmällisesti ja vakuudet otetaan käyttöön. Laina voi olla myös osittain sijoitus, jolloin lainanantaja saa osuuden yrityksestä tai oikeuden muuttaa osan velasta myöhemmin osakkeiksi.


title: Vertaislainaus

text: Luotonanto historiallisesti on perustunut yhden tai useamman varakkaan henkilön kokoamaan rahasummaan, jonka he ovat lainanneet edelleen sopiviksi katsomilleen henkilöille. Nykyaikaisten pankkien toiminta perustuu tallettajien rahojen yhteenkeräämiseen, jonka pankit lainaavat eteenpäin soveltamalla rahanluontisuhdetta ja noudattamalla vähimmäisvarantojärjestelmää. Koska raha ei nykyisin ole sidottu mihinkään kiinteään (kuten esimerkiksi kultaan), pankit hyötyvät rahanluonnin helppoudesta lisääntyneen tehokkuuden muodossa. Edellä mainituista syistä johtuen vertaislainaus on ollut pientä verrattuna pankkien myöntämiin luottoihin.


title: Vertaislainaus

text: Yleisesti ottaen vertaislainauksella tarkoitetaan rahoituksellisia toimenpiteitä (pääasiassa luotonotto ja -anto, vaikka monimutkaisemmatkin toimenpiteet ovat mahdollisia) joissa ei ole rahoitusalan instituutio toisena osapuolena. Vertaislainayhtiö toimii välimiehenä osapuolten sopimuksessa. Luotonosapuolet eivät ole suoraan toistensa kanssa tekemisissä, laskutuksen ja tarvittaessa perinnän hoitaa vertaislainayhtiö lainanantajien valtuuttamana. Vertaislainaussivustot ovat verkossa toimivia huutokaupan kaltaisia markkinapaikkoja, joissa lainanottajat listaavat oman rahoituspyyntönsä ja lainanantajat tarjoavat oman sijoituksensa lainoihin. Hieman tästä poikkeavassa mallissa lainaussivustoa ylläpitävä taho määrittää koron lainanantajien ja -ottajien puolesta. Lainanantajat voivat etsiä sopivat lainanhakijat käsin tai määrittää automaattisesti kriteerit jolla heidän rahansa lainataan eteenpäin. Yleisesti kaikissa toimintamalleissa markkinapaikan tarjoava yhtiö tekee jonkinlaista karsintaa luotonhakijoista esimerkiksi tulojen tai maksuhäiriömerkintöjen perusteella Vertaislainauksessa on pääasiassa kolme erilaista toimintamallia, mikrolainat kehitysmaihin, vakuudettomat luotot tai lainat ystävien ja perheen kesken jossa veloitus hoidetaan palveluntarjoajan avulla.


title: Vertaislainaus

text: Tässä mallissa lainasivuston kautta on mahdollista tehdä laina kehitysmaiden yrittäjille tai yleishyödylliseen kohteeseen. Lainat ovat tyypillisesti pienehköjä ($300-$3000) ja lainanantajat eivät saa ollenkaan korkoa sijoitukselleen tai korko on pieni. Vastaavasti lainanottajat kehitysmaissa saavat mahdollisuuden ottaa lainan kohtuullisella korolla. Keskeinen tavoite lainaamisessa on auttaa ihmisiä pois köyhyydestä oman työn avulla. Mikrolainasivustoja ovat muun muassa vuonna 2005 aloittanut kiva.org ja microplace.com.


title: Vertaislainaus

text: Monissa länsimaissa jo toimivassa mallissa tarjotaan kuluttajille vaihtoehto luottokortteihin ja pankin tarjoamiin lainoihin. Vastaavasti lainanantajat saavat mahdollisuuden sijoittaa kokonaan uuteen omaisuusluokkaan. Mallissa palveluntarjoaja hoitaa laskutuksen ja sopimukset osapuolten välillä, mutta riski takaisinmaksusta on lainanantajilla. Toistaiseksi luotonanto onnistuu ainoastaan saman maan sisällä, joissain tapauksissa yritykset voivat olla luotonottajia. Ensimmäisenä maailmassa avasi palvelunsa Zopa vuonna 2005. Muita toimijoita ovat mm. Lending Club (USA), Fixura (Suomi), Fellow Finance (Suomi) ja Lainaaja (Suomi).


title: Vertaislainaus

text: Perhe ja ystävät -mallissa ei ole huutokauppaa vaan laina sovitaan toistensa tuntevien ihmisten kesken. Perinteisesti tämä on hoitunut ihmisten keskinäisillä sopimuksilla, mutta palveluntarjoajan tarkoituksena on lähinnä lainan virallistaminen ja maksujen kokoaminen. Tässä mallissa lainaussivusto tarjoaa sopimuspohjat ja rahaliikenteen keskittämisen ihmisille jotka tuntevat jo entuudestaan toisensa. Tällä mallilla toimii esimerkiksi Virgin Money.


title: Vertaislainaus

text: Vertaislainoituksen mallien tarkoituksena on tuoda takaisin luotonantoon liittyvät sosiaalisen ominaisuudet jotka ovat hävinneet perinteisestä keskitetystä pankkimallista, kuitenkin pitäen mukana hajautuksen ja riskienhallinnan. Verkkopohjainen teknologia tarjoaa mahdollisuuden tuoda yhteen luotonantajat ja -hakijat reaaliaikaisesti. Tavoitteena on hyödyntää kevyempää kustannusrakennetta toimimalla verkossa, jolloin fyysisistä toimitiloista ei tule kustannuksia. Nämä tekijät yhteen laitettuna yritetään saavuttaa suotuisat kustannukset ja tuotot kaikille osapuolille. Esimerkkinä perinteiset pankit voivat tarjota talletuksille alhaisen koron ja lainata nämä rahat moninkertaisena eteenpäin korkeammalla korolla ottaen itselleen tuoton tästä välistä. Vertaislainauksessa pankki jää pois välistä ja tavoitteena on kerätä yhteen lainanantajia kerryttämään rahoilleen parempaa korkoa ja samalla tarjota lainanottajille alemmat korot kuin perinteisten rahoituslaitosten kautta. Lainanantajan on myös mahdollista myydä lainasijoituksiaan toisille sijoittajille, jolloin lainoista on mahdollista saada kassavirtaa kuukausittaisia lainan lyhennyksiä nopeammin.


title: Vertaislainaus

text: Suurimpana ongelmana vertaislainauksen kasvussa on tähän asti ollut sijoittajien löytäminen. Tämä on syynä ollut osittain talouskriisi mutta myös riittävän luottamuksen saavuttaminen. Joidenkin palvelujen sivustoilla sijoittajat ovat myös pettyneet saamiinsa tuottoihin. Viranomaisvalvonta on myös hidastanut vertaislainauksen leviämistä. Yhdysvalloissa pörssiviranomainen SEC sulki siellä toimivat sivustot ja vaati niiltä toimiluvan hakemista ennen toiminnan jatkamista.


title: Vertaislainaus

text: Sijoittajien kiinnostusta vertaislainaukseen ei lisää Suomessakin toimineen TrustBuddy AB:n hakeutuminen konkurssiin. TrustBuddyn entistä johtoa epäillään miljoonien kavalluksesta ja on hyvin epätodennäköistä, että sijoittajat saisivat rahojaan TrustBuddylta.


title: Vertaislainaus

text: Suomessa vertaislainaa (P2P) on mahdollista hakea useiden alalla toimivan palveluiden välityksellä. Vertaislainan saanti on lähes samanlainen prosessi kuin perinteisen pankkien luotoissa tai pienlainoissa. Hakijan luottokelpoisuus tarkistetaan mm. luottotietojen sekä säännöllisten tulojen osalta ja mikäli maksuvara riittää haettuun lainaan, niin laina on nostettavissa lähes saman tien. Suomessa vertaislainapalveluita tarjoaa tällä hetkellä useita yhtiötä, joista suomalaisia ovat Fellow Finance, Fixura ja Vertaislaina Oy:n Lainaaja.fi -palvelu. Vertaislainoja voi vertailla keskenään puolueettomissa vertailupalveluissa.


title: Lee Dixon

text: Lee Michael Dixon (s. 17. maaliskuuta 1964 Manchester, Englanti, Yhdistynyt kuningaskunta) on englantilainen entinen jalkapalloilija, pelipaikaltaan puolustaja.


title: Lee Dixon

text: Dixon edusti suurimman osan ammattilaisurastaan lontoolaisseura Arsenalia, jonne hän siirtyi tammikuussa 1988, kesken kauden 1987–1988. Ennen Arsenalia hänen seurojaan olivat Burnley (1982–1984), Chester (1984–1985), Bury (1985–1986) ja Stoke (1986–1988). Dixon oli Arsenal-vuosinaan voittamassa neljää Englannin mestaruutta, vuosina 1989, 1991, 1998 ja 2002, kolmesti FA Cupia, vuosina 1993, 1998 ja 2002, ja kerran Euroopan cup-voittajien cupia, vuonna 1994. Hän lopetti pelaajauransa vuonna 2002. Hän pelasi Arsenalissa viidentoista kauden aikana 619 ottelua ja teki 28 maalia.


title: Lee Dixon

text: Englannin A-maajoukkueessa Dixon pelasi 22 ottelua, ensimmäisen kerran 25. huhtikuuta 1990, jolloin Englanti kohtasi Tšekkoslovakian, ja viimeisen kerran 1. helmikuuta 1999, jolloin Englanti kohtasi Ranskan. Hän teki A-maajoukkueurallaan yhden maalin, ottelussa Irlantia vastaan 27. maaliskuuta 1991.


title: Lee Dixon

text: Pelaajauransa jälkeen Dixon on toiminut muun muassa kiinteistönvälittäjänä ja BBC:n jalkapalloasiantuntijana.


title: Natronan piirikunta

text: Natronan piirikunta on piirikunta Yhdysvaltain Wyomingin osavaltiossa. Piirikunta perustettiin vuonna 1888, ja se on asukasluvultaan osavaltion toiseksi suurin. Natronan asukasluku oli vuoden 2000 väestönlaskennan mukaan 66 533, ja piirikunnan pinta-ala on 13 924 neliökilometriä. Piirikunnan hallintokeskus on asukasluvultaan osavaltion toiseksi suurin kaupunki Casper.


title: Natronan piirikunta

text: Vuoden 2000 väestönlaskennassa Natronan piirikunnassa asui 66 533 ihmistä. Heistä 94,15% luokiteltiin valkoihoisiksi, 1,03% alkuperäisasukastaustaisiksi, 0,76% mustaihoisiksi ja loput muunrotuisiksi tai sekoittuneiksi. Populaatiosta 4,9 prosentilla oli hispaano- tai latinotausta.


title: Natronan piirikunta

text: Sukujuuriltaan Natronan väestö on suurimmalta osin saksalaista- (24,6%), englantilaista- (11,6%), alkuperäiskansojen- (11,3%) tai irlantilaista (11,2%) syntyperää. Väestöstä 11,8 prosenttia elää köyhyysrajan alapuolella.


title: Kirkon kulttuuripalkinto

text:
Kirkon kulttuuripalkinto on jaettu vuodesta 1992 lähtien, jolloin kirkon kuvataide- ja musiikkipalkinnot yhdistettiin. Vuosittain myönnettävä kulttuuripalkinto annetaan tunnustuksena kristillisen sanoman kannalta merkityksellisestä luovasta tai esittävästä taiteellisesta toiminnasta tai kulttuuriteosta. Palkinnon suuruus on 6 000 euroa.
Lähde


title: Shemeikka

text: Shemeikka on muun muassa seuraavien henkilöiden sukunimi:


title: Casper (Wyoming)

text: Casper on kaupunki Yhdysvaltojen Wyomingin osavaltion itäosassa. Kaupunki on perustettu vuonna 1888 ja se kasvoi etenkin löhistön maaöljyn ansiosta. Casperin asukasluku oli vuoden 2010 väestönlaskennan mukaan 55 316 ja suuremman metropolialueen 75 450.


title: Casper (Wyoming)

text: Xasper sijaitsee keskellä Wyomingin osavaltion itäosaa Casper Mountain-vuoren juurella ja North Platte-joen varrella. Lähistöllä lännessä ovat Kalliovuoriin kuuluvat Laramie Mountains-vuoret ja idässä avautuu tasanko. Casperin korkeus merenpinnasta on 1 570 metriä. Jonkin matkan päässä kaupunista sijaitsevat Grand Tetonin ja Yellowstonen kansallispuistot.


title: Casper (Wyoming)

text: Ennen eurooppalaisten saapumista nykyisen Casperin lähialueella vaikutti useita eri tasankointiaanikansoja, kuten arapahot, siouxit, crow’t, mustajalat, kiowat, cheyennet ja shoshonit. Monet alueen intiaaneista metsästivät alueella liikkuneita biisoneja. Vuodesta 1812 lähtien alueella alkoi liikkua turkistenmetsästäjiä ja niin sanottu Oregon Trail reitti mantereen läpi muodostui vuonna 1823. Casperista oli muodostunut useiden eri pienempien kulkureittien yhtymäkohta vuoteen 1847 mennessä. Reittejä käyttivät esimerkiksi mormonit heidän muuttaessaan kohti nykyistä Utahin osavaltiota. Reittejä käyttäville perustettiin lauttaliikennettä North Platte-joen yli ja vuonna 1859 paikalle perustettiin kauppa-asema. Siirtolaisten kasvava määrä johti yhteenottoihin paikallisten intiaanien kanssa. Vuonna 1865 yhdessä intiaanien kanssa käydyssä yhteenotossa sai surmansa Yhdysvaltain armeijan luutnantti Caspar Collins. Vuonna 1888 paikalla tyuolloin sijainnut telttakaupunki sai nimen Casper Casparin mukaan, joskin kirjoitusvirheen takia hieman väärässä muodossa. Casper oli tyypillinen villin lännen kaupunki, jonka pääkatua reunustivat saluunat ja joka houkutteli paikalle sekalaisen joukon siirtolaisia ja lainsuojattomia.


title: Casper (Wyoming)

text: Vuonna 1889 lähellä Casperia sijainneelta Salt Creek Fieldin alueelta löydettiin maaöljyä. Löytö veti puoleensa suuren määrän uusia siirtolaisia, jotka pyrkivät rikastumaan luonnonvaroilla. Paikallisilla viranomaisilla oli vaikeuksia hallita tilannetta. Prostituution kitkemiseksi naisia kiellettiin liikkumasta pääkadun saluunojen varrella ja aseiden tulittaminen kaupungin alueella kiellettiin. Talous kuitenkin kukoisti ja paikalliset kaavailivat Casperista osavaltion pääkaupunkia. Öljyn ajama talous ajautui kuitenkin huomattaviin vaikeuksiin 1930-luvun laman myötä. Kaupunki menetti nopeasti lähes puolet asukkaistaan, eikä se toipunut ennen kuin toinen maailmansota kasvatti jälleen öljyn hintaa. Öljyn ja maakaasun hinnan nousu- ja laskusuhdanteet vaikuttivat kaupunkiin samaan tapaan vielä tulevina vuosikymmeninäkin. Suuri isku kaupungille oli sen öljynjalostamon sulkeminen vuonna 1991. Kaupoungin taloutta alettiin tämän jälkeen monipuolistamaan panostamalla esimerkiksi turismiin ja palveluihin. Verotusta uudistettiin ja kaupunin historiallisia rakennuksia on kunnostettu. Öljynjalostamonkin toiminta saatiin käynnistymään uudelleen vuonna 1998.


title: Casper (Wyoming)

text: Casper sijaitsee lähellä Kalliovuorten suuria luonnonvarojen esiintymiä, mikä on houkutellut kaupunkiin näitä hyödyntävien yritysten toimintaa. Sinclair Casper Oil-öljynjalostamo viereisessä Evansvillessä tuottaa nykyisin noin 25 000 tynnyriä öljyä päivittäin. Öljynjalostuksen lisäksi kaupunissa tuotetaan tavaraa öljy- ja maakaasukentille. Lähistöllä kaivetaan myös uraania, hiiltä ja bentoniittia. Historiallisesti hyvin merkittävällä karjan ja lampaiden kasvatuksella on edelleen suuri merkitys alueen taloudelle. Kaupungissa on myös terveydenhoitopalveluja ja turismin määrä on kasvanut.


title: Casper (Wyoming)

text: Kotitalouksien keskimääräiset vuosittaiset ansiot Casperissa aikavälillä 2013–2017 olivat 60 470 Yhdysvaltain dollaria ja henkilöä kohden 31 637 dollaria. 10,1 % väestöstä eli köyhyysrajan alapuolella.


title: Casper (Wyoming)

text: Casperin asukasluku oli vuoden 2010 väestönlaskennan mukaan 55 316 ja vuoden 2017 arvion mukaan 57 814. Suuremman metropolialueen asukasluku oli vuonna 2010 75 450. Kaupungin asukkaista 92,7 % oli taustaltaan valkoisia (latinot pois lukien 85,9 %), 1,7 % afroamerikkalaisia, 1 % intiaaneja, 8,8 % latinoja mistä tahansa rodusta ja 0,7 % aasialaisia. 7,1 % kaupungin asukkaista puhui kotonaan jotakin muuta kieltä kuin englantia ja 3,1 % kaupungin asukkaista oli syntynyt ulkomailla.


title: Perliitti

text: Perliitti voi tarkoittaa:


title: Formaali

text: Formaali (adj.) on yleisesti muodollinen, muotoa koskeva, säännöin täsmällistetty.


title: Formaali

text: Esimerkiksi luonnollista logiikkaa käytetään intuitiivisesti arkielämän päättelyissä. Jos se täsmällistetään - esimerkiksi tietokoneohjelmointia tai matemaattista päättelyä varten - tarvitaan formaalit päättelysäännöt ja näiden muodostamaa kokonaisuutta kutsutaan formaaliksi logiikaksi.


title: Juhani Suutarinen (pesäpalloilija)

text: Veli Juhani Suutarinen (s. 24. kesäkuuta 1945 Sotkamo) on entinen suomalainen pesäpalloilija.


title: Juhani Suutarinen (pesäpalloilija)

text: Juhani (Jussi) Suutarinen pelasi 1963-64 ja 1966 Sotkamon Jymyn mestaruussarjajoukkueessa saavuttaen Suomen mestaruuden 1963. Samana vuonna tuli myös Pesäpallon Maakunta Cupin voitto Kainuun joukkueessa. Oulun Lipon kakkosvahtina hän on pelannut vuodesta 1969 lähtien ja saavuttanut SM-kultaa 1971 ja 1972 sekä Pesäpallon Suomen Cupin voiton 1971. Itä-Länsi -ottelussa Suutarinen on pelannut kahdeksan kertaa ja Liitto-Lehdistö -ottelussa kolmesti.


title: Tuuli Luukas

text: Tuuli Kristiina Luukas (s. 1966 Lappeenranta) on suomalainen kuvataiteilija. Nykyään hän työskentelee Myllypurossa sijaitsevassa ateljeessa. Hän on valmistunut kuvataiteilijaksi Ranskan valtion kuvataideakatemiasta 1993 ja hän on opiskellut myös Helsingin Taideteollisessa korkeakoulussa. Luukas käyttää taiteessaan muun muassa valokuvausta, installaatiota, videoita, piirustusta. Hänellä on ollut näyttelyitä Suomen lisäksi esimerkiksi Ranskassa, Kreikassa, Sveitsissä ja Virossa.


title: Oyapock

text: Oyapock (, ) on 370 kilometriä pitkä joki Etelä-Amerikassa. Joki virtaa suurimmaksi osaksi Ranskan Guayanan ja Brasilian rajalla. Joen alkulähde on Amapán osavaltiossa, josta se virtaa Atlanttiin. Valuma-alueeseen kuuluu kaikkiaan 26 820 neliökilometriä maa-aluetta.


title: Oyapock

text: Vuonna 2010 valmistunee Ranskan Guayanan ja Brasilian välille silta, joka ylittää Oyapockjoen.


title: Aulis Väisänen

text: Aulis Kyösti Kullervo Väisänen (s. 17. marraskuuta 1942 Sotkamo) on entinen suomalainen pesäpalloilija.


title: Aulis Väisänen

text: Aulis Väisänen voitti vuonna 1963 Suomen mestaruuden Sotkamon Jymyn joukkueessa ja samana vuonna Pesäpallon Maakunta Cupin Kainuun väreissä. Toinen Suomen mestaruus tuli kymmenen vuotta myöhemmin (1973) Helsingin Puna-Mustissa. Vuosina 1960 ja 1961 Väisänen osallistui nuorten Itä-Länsi -otteluun ja hän on saavuttanut yhdeksän miesten ja neljä nuorten piirinmestaruutta.


title: Aulis Väisänen

text: Pelinjohtajana Väisänen voitti Sotkamon Jymyssä SM-kultaa kaudella 1990 ja hopeaa kaudella 1991.


title: Aulis Väisänen

text: Hiihdossa Väisänen on voittanut kerran Kainuun oppikoulujen mestaruuden ja koripalloa hän on pelannut maakuntasarjassa.


title: Pasi Vuorinen

text: Pasi Yrjö Ilmari Vuorinen (s. 10. huhtikuuta 1935 Jaakkima) on entinen suomalainen pesäpalloilija.


title: Pasi Vuorinen

text:
Pasi Vuorinen on voittanut SM-kultaa Sotkamon Jymyn joukkueessa 1963, jolta vuodelta hänellä on myös Pesäpallon Maakunta Cupin voitto Kainuun piirin joukkueessa. Lisäksi Vuorinen on saavuttanut SM-hopeaa 1955 ja pronssia 1959 Kouvolan Pallonlyöjissä pelatessaan.
Itä-Länsi -otteluun Vuorinen on valittu kolmesti, samoin Liitto-Lehdistö -otteluun. Piirinmestaruuksia on kaikkiaan kahdeksan Kainuun ja Kymenlaakson piireistä, lisäksi löytyy kolme SAUL:n mestaruutta.


title: Pasi Vuorinen

text: Vuorinen on pelannut myös jääpallossa kolme kautta mestaruussarjassa (Kouvolan Urheilijain Palloilijat) ja on A-luokan keilaaja ja Kainuun piirin moninkertainen tennismestari.


title: Martti J. Korhonen

text: Martti Juhani Korhonen (s. 29. toukokuuta 1935) on entinen sotkamolainen pesäpalloilija


title: Martti J. Korhonen

text: Martti Korhonen on voittanut Suomen mestaruuden ja Pesäpallon Maakunta Cupin 1963 ja ollut Maakunta Cupin loppuottelussa lisäksi 1964. Kainuun piirinmestaruuksia on kaikkiaan parikymmentä poikien ja miesten sarjoissa.


title: Anatol Tschepurnoff

text: Anatol Tschepurnoff (19. joulukuuta 1871 Loviisa – 29. huhtikuuta 1942 Helsinki) oli suomalainen shakkimestari. Hän oli ensimmäinen shakin suomenmestari ja ensimmäinen kansainvälisesti tunnettu suomalainen shakinpelaaja.


title: Anatol Tschepurnoff

text: Ennen ensimmäistä maailmansotaa hän pelasi useissa turnauksissa Pietarissa. Sodan jälkeen hän voitti ensimmäisen Suomen shakkimestaruuden vuonna 1922. Hän osallistui ensimmäisiin epävirallisiin shakkiolympialaisiin Pariisissa vuonna 1924. Hän sijoittui ensimmäiseksi valintaryhmässä 7 ja jäi tasoihin 4.–6. sijasta finaalissa. 20. heinäkuuta 1924 viisitoista edustajaa allekirjoittivat maailman shakkiliiton perustamisasiakirjan. 15 perustajajäsentä olivat Abonyi (Unkari), Grau (Argentiina), Gudju (Romania), Marusi (Italia), Nicolet (Sveitsi), Ovadija (Jugoslavia), Renalver y Zamora (Espanja), Rawlins (Iso-Britannia), Rueb (Alankomaat), Skalička (Tšekkoslovakia), Smith (Kanada), Towbin (Puola), Tschepurnoff (Suomi), Vincent (Ranska) ja Weltjens (Belgia).


title: Anatol Tschepurnoff

text: Vuonna 1926 hän sijoittui kolmanneksi Budapestissa. Vuonna 1927 hän edusti Suomea ensimmäisissä virallisissa shakkiolympialaisissa Lontoossa. Vuonna 1928 hän jäi tasoihin 12.–14. sijasta Haagissa (2. FIDEn amatöörimaailmanmestaruuskilpailuissa). Vuonna 1929 hän sijoittui seitsemänneksi Göteborgissa (14. pohjoismaisissa shakkimestaruuskilpailuissa). Seuraavana vuonna hän sijoittui kolmanneksi Tukholmassa samaisissa kilpailuissa. Vuonna 1930 hän jäi tasoihin sijoista 2.–4. Helsingissä, Eero Böökin voittaessa. Seuraavana vuonna hän hävisi ottelun Böökiä vastaan (4,5 : 5,5).


title: Jaakko Lovén

text: Jaakko Kalevi Lovén (12. marraskuuta 1931 Viipuri – 21. lokakuuta 2016) oli suomalainen kunnanjohtaja sekä kaupunkineuvos. Koulutukseltaan hän oli sosionomi. Hän työskenteli Keuruun kunnanjohtajana ja sosiaalisihteerinä vuosina 1961–1966, Jyväskylän maalaiskunnan kunnanjohtajana 1966–1974 sekä Jyväskylän kaupunginjohtajana vuosina 1975–1994. Johtajan vaihtumiseen liittyi odotus maalaiskunnan ja kaupungin toteutuvasta kuntaliitoksesta, ja liitoskeskustelu leimasikin Lovénin kautta loppuun saakka. Hänen tilalleen kaupunginjohtajaksi tuli Pekka Kettunen vuonna 1994.


title: Jaakko Lovén

text: Lovén harrasti vuosien varrella useita urheilulajeja JYPissä sekä pesäpalloa Jyväskylän Kirissä.


title: Lovén

text: Lovén tai Loven on muun muassa seuraavien henkilöiden sukunimi:


title: Jukka Nykänen (pianisti)

text: Jukka Nykänen (s. 1976 Helsinki) on suomalainen pianisti, säveltäjä ja sovittaja.


title: Jukka Nykänen (pianisti)

text: Nykänen aloitti pianonsoiton opinnot vuonna 1985 Espoon musiikkiopistossa Kata Nummen oppilaana. Vuonna 1995 hän siirtyi Sibelius-Akatemiaan, jossa opiskeli Teppo Koiviston johdolla ja valmistui pianomusiikin osastolta vuonna 2004. Ensikonserttinsa Nykänen piti vuonna 2006 saaden siitä erinomaiset arvostelut. Hän on opiskellut myös mestarikursseilla opettajinaan muun muassa Konstantin Bogino, Matti Raekallio, Liisa Pohjola, Pascal Devoyon ja Eero Heinonen.


title: Jukka Nykänen (pianisti)

text: Klassisena pianistina Nykäsen erikoisalaa ovat omat sovitukset. Hänen levytyksensä "Pianovirtuoso" sai erinomaisen vastaanoton ja "Helsingin Sanomat" nimesi sen yhdeksi vuoden 2007 parhaista levyistä. Nykäsen toinen albumi "Kotimaani" ilmestyi vuonna 2012 ja sai myös hyvät arvostelut.


title: Jukka Nykänen (pianisti)

text: Nykänen on esiintynyt muun muassa Espoon kansainvälisellä pianoviikolla, Kuhmon kamarimusiikissa, Turun, Mäntän, Lemin ja Joroisten musiikkijuhlilla sekä LuostoClassicissa.


title: Jukka Nykänen (pianisti)

text: Nykänen on työskennellyt paljon laulu- ja orkesterimusiikin, oopperan ja teatterin parissa. Hän on toiminut vuodesta 1999 alkaen pianistina lukuisissa Helsingin Kaupunginteatterin musikaaleissa, mm. Les Misérables, Miss Saigon ja The Producers, sekä kapellimestarina teoksissa Evita ja Rimakauhua rakkaudessa (Closer Than Ever). Häntä on voinut kuulla pianistina myös Yle Radio 1:n radio-ohjelmissa "Kansankynttilä" (2006) ja "Mieletön musiikinhistoria" (2007–2008). Syksystä 2013 Nykänen on ollut Yle Teemalla RSO-konserttisarja kommentaattori.


title: Jukka Nykänen (pianisti)

text: Joulukuussa 2014 opetus- ja kulttuuriministeriö myönsi Nykäselle Suomi-palkinnon.


title: Heikki Haapanen

text: Heikki Haapanen (26. helmikuuta 1877 – 21. elokuuta 1944) oli suomalainen pappi.


title: Heikki Haapanen

text: Haapanen matkusti vuonna 1894 Yhdysvaltoihin, jossa aluksi työskenteli Pennsylvanian osavaltiossa mm. maatiloilla, asfalttitehtaalla, rautateillä ja satamassa sekä Bessemerin hiilikaivoksella. Kun Hancockiin, Michiganiin, perustettiin Suomi-Opisto, Haapanen aloitti siellä opintonsa ja oli yksi ensimmäiseltä seitsenvuotiselta linjalta 1904 ylioppilaaksi kirjoittaneista kymmenestä oppilaasta, joihin kuului myös Alfred Haapanen (ei sukua), josta sittemmin tuli Suomi-Synodin johtaja.


title: Heikki Haapanen

text: Heikki Haapanen jäi Suomi-Opistoon vielä vuodeksi opettamaan. Sen jälkeen hän palasi Suomeen.


title: Heikki Haapanen

text: Suomessa Haapanen kirjoitti samana vuonna suomalaisen ylioppilastutkinnon, mm. seitsemän kieltä. Sen jälkeen hän aloitti Aleksanterin yliopiston jumaluusopillisessa tiedekunnassa teologian opinnot ja valmistui kahdessa vuodessa. Tammikuun kolmas päivä 1908 hänet vihittiin papiksi Porvoon tuomiokirkossa.


title: Heikki Haapanen

text: Papiksi vihkimisen jälkeen Haapanen toimi vähän aikaa Kuoreveden virkaa toimittavana kirkkoherrana. Hänet oli joulukuussa 1907 valittu Suomen Merimieslähetystoimen Yhdysvaltain toiseksi siirtolaispapiksi. Aluksi hän kierteli Suomessa puhumassa siirtolaislähetyksen tärkeydestä. 4. heinäkuuta 1908 hän lähti Yhdysvaltoihin. Ensimmäisen vuoden aikana Haapasen työn keskus oli Gardner, Massachusetts, mistä hän teki matkoja suomalaisyhteisöihin Mainessa, Vermontissa, New Hampshiressä, Michiganissa, Rhode Islandilla, Connecticutissa sekä Ontariossa, Kanadan puolella.


title: Heikki Haapanen

text: Kesäkuussa 1909 Haapanen siirtyi Rock Springsiin Wyomingiin. Hänen tehtävänään oli huolehtia Lännen suomalaisten hengenelämästä ja hänen toimialueenaan olivat Wyoming, Colorado, Utah, Nevada, Arizona ja Montana – "vuoristopiiri", kuten hän sitä kutsui, koska suurin osa "seurakunnasta" sijaitsi Kalliovuorten alueella.


title: Heikki Haapanen

text: Siirtolaispapin tehtävä oli huolehtia suomalaisten siirtolaisten hengenelämästä. Haapanen piti puheita ja saarnasi, tarpeen tullen myös ruotsiksi ja englanniksi, järjesti rippikouluja sekä auttoi pyhäkoulujen ja kirkkokuorojen perustamisessa ja toiminnassa. Hän myös matkusti etsimään sellaisia suomalaisia yhteisöjä, joihin kirkolla tai lähetystyöllä ei ollut aikaisemmin ollut mitään kontaktia. Suuri osa hänen työstään oli pakanalähetystyötä, koska "julki jumalattomuus on niin hirveä suomalaisten kesken, että muiden keskuudessa on keskusteltu siitä, onko suomalaisilla ollenkaan uskonnollisia tunteita ja kutsutaan heitä "valkeiksi indiaaneiksi"


title: Heikki Haapanen

text: Kesäkuussa 1911 Haapanen lähti kotimatkalle Suomeen. Matkan varrella hän saarnasi useissa suomalaisissa seurakunnissa Michiganissa, Pennsylvaniassa, Massachusettsissa ja Brooklynissa, New Yorkissa. Hän osallistui myös Suomi-Synodin kirkolliskokoukseen Waukeganissa, Illinoisissa, 8.–9.6. 1911.


title: Heikki Haapanen

text: Haapanen palasi Suomeen heinäkuun viimeisenä päivänä. Syyskuussa hän kiersi vielä kertomassa Amerikan lähetystyöstä ennen kuin jätti Merimieslähetyksen Mikkelinpäivänä.


title: Heikki Haapanen

text: Suomessa Haapasella oli aluksi lyhyempiä toimia Petäjäveden kirkkoherran apulaisena (1.10. 1911 alkaen), Korpilahden kirkkoherran virallisena apulaisena (15.11. 1911 alkaen) ja Petäjäveden kirkkoherran virallisena apulaisena (15.7. 1913 alkaen), kunnes sai vakituisen aseman Heinolan maalaiskunnassa, ensin virkaa toimittavana kirkkoherrana kaksi kuukautta ja sitten kappalaisena (7.12. 1913 alkaen). Sisällissodan sytyttyä hän toimi kenttäpappina. Tämä ajanjakso tuli päätökseen, kun Haapasen kotina toiminut Lusin pappila tuhoutui tulipalossa 23. toukokuuta 1924.


title: Heikki Haapanen

text: Tulipalon jälkeen Haapanen toimi kaksi vuotta Makkaramäessä, kunnes hänestä tuli Juupajoen kirkkoherra, jossa toimessa hän oli kuolemaansa 1944 asti.


title: Heikki Haapanen

text: Kun 1917 poliittiset jännitteet lisääntyivät ja punaisten painostus oli voimakasta, Haapanen ryhtyi pitämään jokailtaisia hartauskokouksia tarkoituksenaan vahvistaa valkoisten mielialaa. Kun punaiset tulivat Lusin pappilaan tappopäätöstä toimeenpanemaan, hän oli lähtenyt Sysmän suojeluskuntaan ennakkovaroituksen saatuaan. Liityttyään suojeluskuntaan hänen toimipaikkansa oli aluksi Sysmä. Sysmän pankkitalolla pidettiin jumalanpalveluksia ja juhlia, joissa Haapanen puhui. Pihalla pidettiin kenttäjumalanpalveluksia. Haapanen toimitti sotilashautajaisia ja kävi päivittäin sairaalassa, jossa pidettiin toisinaan hartaushetkiä. Sittemmin hänet määrättiin "Savon pohjoispataljoonan" papiksi.


title: Heikki Haapanen

text: "Rintaman ruvettua enemmän liikehtimään" Haapanen siirtyi Mäntyharjun rintamalle ja oli joukkojen mukana toukokuun ensimmäiseen päivään 1918, jolloin palasi taas omaan seurakuntaansa papin tehtäviin.


title: Heikki Haapanen

text: Kunniamerkit:


title: Heikki Haapanen

text: Heikki Haapanen tapasi tulevan puolisonsa Anna Ihanelma Arosen 1907 toimiessaan Helsingissä ylioppilaitten lähetysyhdistyksen puheenjohtajana. He kihlautuivat keväällä 1908. Elma Aronen matkusti Yhdysvaltoihin ja opetti lukuvuoden 1908–1909 Suomi-Opistossa algebraa, trigonometriaa, geometriaa, fysiikkaa ja kemiaa. Opistoon perustettiin tällöin kristillinen yhdistys, jonka puheenjohtajaksi Aronen valittiin. Hän piti usein puheita uskonnollisissa tilaisuuksissa ja osallistui aktiivisesti pyhäkoulutyöhön ja kuoron toimintaan. Aronen asui Opiston rehtorin ja Suomi-Synodin johtajan J. K. Nikanderin perheessä.


title: Heikki Haapanen

text: Kun Heikki Haapanen lopetti työnsä itärannikolla, hänet vihittiin Elma Arosen kanssa 6.6.1909. Häämatkansa he tekivät uuteen asemapaikkaan Rock Springsiin. Heikki Haapanen vietti suurimman osan ajasta kierrellen Kalliovuorten osavaltioita käyden Rock Springsissä kerran kuussa pitämässä jumalanpalveluksen. Miehensä poissa ollessa Elma Haapanen piti huolta Rock Springsin seurakuntatyöstä pitäen pyhäkoulua ja johtaen kirkkokuoroa. Samoja tehtäviä hän suoritti miehensä rinnalla myös Suomessa.


title: Heikki Haapanen

text: Heikki ja Elma Haapaselle syntyi kuusi lasta, kaksi poikaa ja neljä tytärtä.


title: Clarington

text: Clarington on 77 820 asukkaan (2006) kaupunkimainen kunta Ontarion provinssin eteläosassa, Kanadassa. Kunta kuuluu Oshawan ja Toronton metropolialueisiin. Alueen tärkeimpiä työllistäjiä ovat Darlingtonin ydinvoimalaitos, Oshawassa sijaitseva General Motors Canadan autotehdas seka muut alueen keskisuuret teollisuuslaitokset.


title: Clarington

text: Alueen ensimmäiset eurooppalaiset siirtolaiset perustivat vuonna 1832 Oronon kylän, ja he nimesivät sen Yhdysvaltojen Mainessa sijainneen samannimisen kaupungin mukaan. Vuonna 1974 läheiset asuinalueet Bowmanville, Clarke, Courtice, Darlington, Newcastle, Orono ja näiden välissä sijainneet pienemmät asuinalueet yhdistettiin uudeksi Claringtonin kunnaksi, jonka nimi muodostettiin yhdistämällä "Clarke" ja "Darlington".


title: Clarington

text: Kunnan alueella olevassa "Bowmanvillessä" sijaitsee Mosport International Raceway -moottorirata, jossa on 1960–1970-luvuilla kilpailtu Formula 1 -sarjassa. Nykyisin Mosport on rata-autojen käytössä.


title: Heavy Metal 2000 (albumi)

text: Heavy Metal 2000 on vuoden 2000 "Heavy Metal 2000" elokuva-albumi. Sen julkaisi Restless Records 18. huhtikuuta 2000. Levyllä kuultiin muun muassa yhtyeitä kuten Monster Magnet, Pantera, Insane Clown Posse, System of a Down ja Bauhaus, sekä artisti Billy Idol, joka myös ääninäytteli elokuvassa Odinin roolia.


title: Julie Strain

text: Julie Ann Strain (s. 18. helmikuuta 1962 Concord, Kalifornia) on yhdysvaltalainen näyttelijä ja malli. Hän oli Penthouse-lehden kesäkuun lemmikki vuonna 1991 ja myöhemmin 1993 samaisen lehden vuoden lemmikki. Strain on näytellyt myös yli sadassa B-elokuvassa, jonka myötä hänet tunnetaan myös B-elokuvien kuningattarena. Strain esiintyi myös 2000-luvun alussa muutamassa pornoelokuvassa.


title: Julie Strain

text: Hän oli naimisissa hetken aikaa Turtles-sarjakuvan luoneen ja sittemmin Heavy Metal -lehden toimitusjohtajan Kevin Eastmanin kanssa.


title: Jérémy De Vriendt

text: Jérémy De Vriendt (s. 22. maaliskuuta 1986) on belgialainen jalkapallomaalivahti. Hän edustaa Belgian pääsarjassa KV Mechelenia.


title: Jérémy De Vriendt

text: De Vriendt aloitti ammattilaisuransa Standard Liègen riveissä kaudella 2004-2005 ja pelasi ensimmäiset ottelunsa Belgian pääsarjassa kaudella 2007-2008. Seuraavalla kaudella De Vriendt pelasi vain yhden ottelun Eurooppa-liigassa 3. joulukuuta 2008 Sampdoriaa vastaan, kunnes hän siirtyi kesken kauden tammikuussa 2009 Mecheleniin.


title: Robin Wood

text: Robin Wood (23. helmikuuta 1931 Lontoo, Britannia – 18. joulukuuta 2009 Toronto, Kanada) oli kanadalainen elokuvakriitikko.


title: Robin Wood

text: Wood opiskeli Cambridgen yliopistossa kirjallisuutta ja valmistui opettajaksi. Hänen merkittäviä teoksiaan on 1965 ilmestynyt Hitchcock-tutkielma " Hitchcock's Films", joka oli ensimmäinen englanniksi julkaistu vakava tutkielma Hitchcockista. Sen jälkeen hän kirjoitti teoksia useista merkittävistä ohjaajista. Hän suhtautui elokuvaan hyvin syvällisesti, ja hänen näkemyksensä oli auteur-keskeinen. Hän itse piti itseään ennen kaikkea kriitikkona, kuten hän toteaa teoksessaan "Personal Views" (1976). Hänen pääteoksensa on "Sexual Politics and Narrative Film: Hollywood and Beyond" (1998).


title: Robin Wood

text: Wood vieraili Jyväskylän kesässä 1966 ja Hitchcockin satavuotisseminaarissa 1999. Hänen sanotaan olleen suomalaisen nykymusiikin tuntija.


title: Robin Wood

text: Konservatiivista perhe-elämää viettänyt Wood julkisti myöhemmin olevansa homoseksuaali ja toimi gay-aktivistina.


title: Rauha (nimi)

text: Rauha on suomalainen naisen etunimi. Rauhan nimipäivä on 29. joulukuuta.


title: Rauha (nimi)

text: Joulukuuhun 2016 mennessä Rauha-nimen on Väestörekisterikeskuksen tietojen mukaan saanut 17 975 naista ja kymmenkunta miestä.


title: Esteri Vuorinen

text: Esteri Vuorinen (s. 30. marraskuuta 1896 Keuruu – 1991) oli suomalainen lastenkirjailija. Hän sai Topelius-palkinnon vuonna 1963 kirjasta "Kala-Keisarin porsas" (1962) ja Anni Swan -mitalin vuonna 1967 kirjoista "Köydenvetäjä" (1964), "Martin sarviherra" (1965) ja "Lentojuna" (1966).


title: Elli Rängman-Björlin

text: Elli Alexandra Rängman-Björlin (21. huhtikuuta 1882 Ylistaro – 12. helmikuuta 1951 Helsinki) oli suomalainen pianisti ja pianopedagogi.


title: Elli Rängman-Björlin

text: Rängmanin vanhemmat olivat tilanomistaja Johan Rängman ja Emilia Molin. Hän kävi Vaasan suomalaisen tyttökoulun ja opiskeli samalla pianonsoittoa. Vuosina 1896–1900 hän oli Helsingin musiikkiopistossa Ingeborg Hymanderin, Walter Petzetin ja Karl Ekmanin oppilaana. Lisäoppia hän sai valtion myöntämän stipendin turvin Leipzigin konservatorion mestariluokalla itseltään Franz Lisztiltä oppinsa saaneen Alfred Reisenauerin johdolla 1900–1903 ja Wienissä Alfred Grünfeldin oppilaana 1904–1905.


title: Elli Rängman-Björlin

text: Rängman soitti ensikonserttinsa Jyväskylässä 1898 ja Helsingissä 1901 ja esiintyi myöhemmin Suomessa, muissa Pohjoismaissa ja Saksassa 1906 ja 1923. Hänet tunnettiin erityisesti etevistä Beethovenin ja Schumannin tulkinnoista. Helsingin musiikkiopistossa hän opetti 1907–1908 ja 1911–1913. Solistiuransa ohessa hän antoi yksityisopetusta, etenkin vuodesta 1926 lähtien, jolloin hänen puolisonsa (vuodesta 1909) varatuomari Kaarlo Ilmari Björlin kuoli.


title: Kuolemanrangaistus Kiinassa

text: Kuolemanrangaistus on yleisesti käytössä Kiinassa. Ihmisoikeusjärjestö Amnestyn mukaan Kiinassa teloitettiin vuonna 2009 ainakin 1 700 ihmistä. Järjestö uskoo todellisen luvun kuitenkin olevan paljon suuremman, sillä tiedot teloituksista ovat salaisia. Kiinassa kuolemantuomioita annetaan eniten maailmassa, enemmän kuin kaikissa muissa maissa yhteensä.


title: Kuolemanrangaistus Kiinassa

text: Julkisuudessa on paheksuttu muun muassa brittiläisen 53-vuotiaan Akmal Shaikhin kuolemantuomiota vuonna 2009 ja teloitusta 29. joulukuuta 2009. Miehen sanotaan kärsineen mielenterveyshäiriöistä ja olleen siten syyntakeeton. Hänet tuomittiin huumeiden salakuljetuksesta, mihin hän sanoi olleensa syytön. Edellisen kerran Kiinassa teloitettiin eurooppalainen vuonna 1951, jolloin italialaisen Antonio Rivan väitettiin suunnitelleen puhemies Mao Zedongin murhaamista.


title: Kuolemanrangaistus Kiinassa

text: Myöhemmin Kiinassa on otettu käyttöön niin kutsutut teloitusautot. Ulkoisesti ambulanssia muistuttavat autot kulkevat eri vankiloiden väliä. Kuolemaan tuomitut asetetaan vuoteelle, joka kuuluu auton kalustoon. Sitten hänelle annetaan tappava myrkkyruiske.


title: Yhdistynyt vasemmisto (Espanja)

text: Yhdistynyt vasemmisto (, lyh. IU) on espanjalainen vasemmistopuolue. Se perustettiin vuonna 1986 yhdistämään Espanjan NATO-jäsenyyttä vastustaneita liikkeitä. Yhdistynyt vasemmisto kannattaa Espanjaan nykyistä vahvempaa hyvinvointivaltiota, uskonnon merkityksen vähentämistä sekä ympäristönsuojelun lisäämistä. Lisäksi puolue kannattaa Espanjan muuttamista tasavallaksi. Puolueen pääkoordinaattori on Alberto Garzón.


title: Yhdistynyt vasemmisto (Espanja)

text: Yhdistynyt vasemmisto on jäänyt kannatuksessa jälkeen sosialistisesta työväenpuolueesta ja kansanpuolueesta, mutta se on kolmanneksi suurin valtakunnallinen puolue. Puolueen kannatus oli suurimmillaan vuoden 1996 parlamenttivaaleissa, jolloin se sai 10,54 prosenttia äänistä. Vuoden 2008 vaalit olivat puolueen kaikkien aikojen huonoimmat, ja se sai vain 3,8 % äänistä ja kaksi paikkaa parlamenttiin.


title: Yhdistynyt vasemmisto (Espanja)

text: Vuoden 2009 europarlamenttivaaleihin puolue muodosti koalition Katalonian vihreiden ja vasemmiston sekä Asturiasin puolueen kanssa. Lista sai kaksi meppiä, madridilaisen Willy Meyerin ja Katalonian vihreitä edustavan Raül Romevan. Yhdistynyt vasemmisto kuuluu europarlamentissa GUE/NGL-ryhmään. Puolue on myös Euroopan vasemmistopuolueen jäsen.


title: Eino Lindholm

text: Eino Armas Lindholm (16. lokakuuta 1890 Pori. – 11. lokakuuta 1941 Helsinki) oli suomalainen pianisti ja pianopedagogi.


title: Eino Lindholm

text: Eino Lindholmin vanhemmat olivat valtioneuvos Johan Agathon Lindholm ja Emilia Hildegrad Eklund.Ylioppilaaksi Lindholm tuli vuonna 1909. Hän opiskeli Helsingin musiikkiopistossa 1906–1910 opettajanaan muun muassa Elli Rängman-Björlin, Berliinin musiikkiakatemiassa 1910–1911 ja 1918 sekä Pariisin École normale de musiquessa 1929 Alfred Cortot'n oppilaana. Lisäksi häntä opettivat Rudolf Breithaupt 1911–1912 ja Teresa Carreño 1913–1914. Lindholm esiintyi Suomessa, Ruotsissa ja Saksassa soolopianistina ja orkesterisolistina. Sen ohella hän oli arvostettu pianonsoitonopettaja Helsingin konservatoriossa 1912–1941 ja Sivistysjärjestöjen kansankonservatoriossa 1924–1941.


title: Seppo Lindroos

text: Seppo Lindroos (s. 17. lokakuuta 1977 Nakkila) on raumalainen jääkiekkotuomari. Linjatuomarina Lindroos on tuominnut 324 ottelua. Vuonna 2007 hän siirtyi päätuomariksi SM-liigaan. Lindroos on tuominnut myös olympiakarsintoja ja A-maaotteluita.


title: Seppo Lindroos

text: Lindroos pelasi C-juniorina maalivahtina Rauman Lukossa.


title: Akmal Shaikh

text: Akmal Shaikh (5. huhtikuuta 1956 – 29. joulukuuta 2009) oli pakistanilaista syntyperää ollut brittiläinen huumerikollinen, joka tuomittiin Kiinassa kuolemaan ja teloitettiin 29. joulukuuta 2009. Tuomion perusteena oli ollut huumeiden salakuljetus. Shaikh väitti matkustaneensa Kiinaan pyrkiäkseen poptähdeksi ja levyttääkseen kappaleensa "Come Little Rabbit", jonka avulla hän uskoi saavansa maailmanrauhan aikaiseksi.


title: Akmal Shaikh

text: Rangaistukset huumaisaineiden salakuljetuksesta ovat Kiinassa ja Kaakkois-Aasiassa erityisen ankaria, kuolemantuomio on tavanomainen rangaistus salakuljetuksesta. Taustalla on Englannin Itä-Intian kauppakomppanian 1800-luvulla harjoittama rikollinen oopiumin salakuljetus Kiinan markkinoille ja salakuljetustoiminan tukemiseksi käydyt lukuisat oopiumsodat.


title: Akmal Shaikh

text: Britannian hallitus tuomitsi teloituksen jyrkästi. Mieleltään sairaan ihmisen tuomitseminen kuolemaan herätti kansainvälistä järkytystä. Myös ihmisoikeusjärjestöt ovat tuominneet teloituksen, sillä omaisten ja Shaikin tukijoiden mukaan Shaik sairasti kaksisuuntaista mielialahäiriötä ja oli siten helposti manipuloitavissa. Shaikhilla ei kuitenkaan ollut potilaskertomusta tukemaan tätä väitettä. Kiinalainen tuomioistuin ei sallinut asiantuntijan kutsumista tutkimaan Shaikhia Britannian pää- ja ulkoministerin sekä omaisten vetoomuksista huolimatta. Shaikh sanoi, ettei tiennyt huumeista, ja sukulaisten mukaan hänet oli huijattu lähtemään Kiinaan.


title: Oili Tanninen

text: Oili Tanninen (o.s. "Nikitin", s. 22. heinäkuuta 1933 Sortavala) on suomalainen lastenkirjailija, taidegraafikko, animaatiofilmien tekijä ja kuvittaja.


title: Oili Tanninen

text: Tanninen valmistui Taideteollisesta oppilaitoksesta vuonna 1953 ja työskenteli kahteen otteeseen taiteilijana Arabian tehtaiden taideteollisuusosastolla. Hän on myös opettanut keramiikkaa, posliinimaalausta ja kankaanpainantaa kansalais- ja työväenopistoissa.


title: Oili Tanninen

text: Vuonna 1961 Tanninen julkaisi ensimmäisen lastenkirjansa "Miiru menee kalaan". Hän on myös kuvittanut sekä omia että muiden tekstejä. Tanninen on tehnyt myös animaatiosarjoja Yleisradiolle, muun muassa 12-osaiset "Miiru"- ja "Nunnu"-sarjat. Hänen lastenkirjojaan on käännetty myös saksaksi ja japaniksi.


title: Oili Tanninen

text: Tanninen teki Raili Ruston aloitteesta omien kirjojensa pohjalta Yleisradiolle mustavalkoiset pala-animaatiosarjat "Miiru" (1964), "Nunnu" (1967) ja "Hissu" (1970). "Miiru" ja "Nunnu" olivat kymmenosaisia, mutta joulukalenterisarjaksi tarkoitetussa "Hissussa" on 24 osaa. Lisäksi hän teki Nappi ja Neppari -hahmojensa pohjalta vuonna 1974 kaksi värillistä "Robotti Romulus" -animaatiota.


title: Oili Tanninen

text: Tanninen on naimisissa toimittaja Aarne Tannisen kanssa. He asuivat 24 vuotta ulkomailla, ensin Moskovassa vuodesta 1958 ja sittemmin Lontoossa ja Washingtonissa. Suomeen palattuaan he ovat asuneet Helsingin Kruununhaassa. Heidän tyttärensä Maija Tanninen-Mattila on Helsingin taidemuseon johtaja.Lähde


title: Maskotti (elokuva)

text:
Maskotti ("Maskot") on suomalainen komediaelokuva vuodelta 1943. Se pohjautuu Tatu Pekkarisen romaaniin "Hotelli Huminan kantavieraat" (1942).
Ensimmäinen televisioesitys sai 1 174 000 katsojaa. Finnkino Oy on julkaissut "Maskotin" myös DVD-tallenteena. Elokuva on mustavalkoinen.


title: Maskotti (elokuva)

text: Tarina rakentuu arpalippuun liittyvien väärinkäsitysten varaan. Tapahtumien keskipisteenä on leskirouva Hentolan johtama Hotelli Humina, jossa majailee lähinnä taiteilijoita. Rouvalla on sanansa sanottavana myös tyttärensä Mirjamin rakkausasioihin. Mirjamin rakastettu on taiteilija Nieminen, jonka osakkeet Hentolan silmissä nousevat ja romahtavat sen mukaan, millaiseksi anoppikokelas kulloinkin kuvittelee Niemisen taloudellisen tilanteen. Lopullisesti pasmat sekoittaa viipurilainen isäntämies Pusakka, joka pakenee ex-vaimoaan.


title: Maskotti (elokuva)

text: Elokuva tapahtuu pääosin Hotelli Huminassa, jota johtaa leskirouva Ida Hentola. Hänen tyttärensä Mirjam kuhertelee taidemaalari Akseli Niemisen kanssa, jolla useiden muiden hotellin taiteilija-asukkaiden tapaan on ongelmia hotellilaskujen kanssa. Ida ei pidä Mirjamin ja Akselin suhteesta vaan oikea valinta Mirjamille hänen mielestään olisi erään varakkaan tuttavan poika Feliks. Arpa 421 voittaa viisi miljoonaa markkaa. Mirjam huomaa sen, ja käy piruuttaan lisäämässä Akselin ostamaan arpaan 42 numeron yksi. Hän haluaa Akselin pitävän arpalipun maskottinaan. Väärinkäsitysten vyöry lähtee liikkeelle, kun hotellin työntekijä Miina löytää arvan ja luulee sitä oikeaksi. Hän vie sen Idalle, joka alkaa heti suhtautua Akseliin ylitsepursuavan myötämielisesti. Uutinen voitosta leviää. Mirjam ja Akseli ostavat huutokaupasta vahingossa kolmen tuhannen neliömetrin tontin sadan markan neliöhintaan. Johtaja Markkila tietää Akselin "arpajaisvoitosta" ja hyväksyy maksun jälkikäteen suoritettavaksi. Ainoastaan Mirjam ja Akseli eivät vielä tiedä "voitostaan". Vasta Miinan kerrottua sekaannuksesta he käsittävät tilanteen. Mustasukkainen Feliks sen sijaan tietää arvan 42 käsitellyksi ja uhkaa paljastaa asian.


title: Maskotti (elokuva)

text: Hotelliin saapuu viipurilaisen Ville Pusakka, jolla on oikea arpa numero 421. Hän pyrkii pitämään ex-vaimonsa erossa voittorahoista. Villen ja Idan välille kehkeytyy romanssi. Ida löytää Feliksin Miinan sängyn alta housuttomana ja vaatii selitystä luullessaan, että Miinalla ja Feliksillä on vipinää keskenään. Hotellissa asuvat taiteilijat ovat hätätilassaan lainanneet Feliksin housuja, ja tämä puolestaan on ottanut suojakseen Miinan esiliinan. Miina selittää, että hänen ja Feliksin välillä ei ole mitään "sellaista". Feliks taas paljastaa Idalle arpajaislippuväärennöksen ja kertoo sen myös poliisille. Villen ex-vaimno saapuessa hotelliin Ville sujauttaa oikean voittoarvan Akselin taskuun ja pelastaa voittorahansa ex-vaimon kynsistä. Kun poliisi tulee paikalle, Akselilta löytyy yllättäen oikea arpalippu ja Feliks uhkaa saada syytteen väärästä ilmiannosta. Mirjam on onnistunut myymään tonttinsa 800 000 markalla, sillä rakennusliike suunnittelee tontille näyttävää kerrostaloa. Väärinkäsitysten vyyhti purkautuu, ja päästään viettämään kahden pariskunnan kihlajaisia.


title: Maskotti (elokuva)

text: "Maskotti" kuvattiin kesällä 1943. Ulkokuvat otettiin Helsingissä Fabianinkadulla ja Bulevardilla. Studiona toimi Teknillisen Korkeakoulun Ylioppilaskunnan talo Poli Lönnrotinkadulla.


title: Maskotti (elokuva)

text: Aikalaiskriitikot pitivät "Maskottia" lähinnä "kevyenä välipalana", jolle ei asetettu korkeita vaatimuksia, mutta joka farssina kuitenkin puolusti paikkaansa. Helsingin Sanomat: " --- filmi lajissaan, kaikkein keveimmän luokan tuotteena on vallan onnistunut. Siinä on kepeyttä, hieman pitkän alkuvalmistelun jälkeen vauhtia, hyvää tuulta, luontevan koomillisia tilanteita ja hauskoja tyyppejä." Elokuva arvioitiin toisaalta hajanaiseksi ja teatterinmakuiseksi. Jurkan ja Viherpuun näyttelijätyöt saivat suitsutusta.


title: Maskotti (elokuva)

text: "Maskotin" juoni kulkee uskollisesti Pekkarisen alkuperäisromaanin tahtiin. Feliks tosin on romaanissa Hilpertti. "Maskotti" oli Oy Fenno-Filmin toinen elokuva ja siihen sisällytettiin yhtiön esikoiselokuvaa mainostava kohtaus, jossa vilahtaa "Kustannus-Oy Fennon" romaani "Salainen ase". Fenno-Filmin ensimmäinen elokuva oli nimeltään "Salainen ase". "Maskotin" katsojaluvut olivat vuoden 1943 keskitasoa, elokuva tuotti noin 713 000 markan voiton.


title: Pienoisromaani

text: Pienoisromaani on proosakertomus, joka on laajuudeltaan novellin ja romaanin väliltä. Pienoisromaani on laajempi ja seikkaperäisempi kuin novelli mutta suppeampi ja keskitetympi proosalaji kuin romaani.


title: Yrjänän emännän synti

text: Yrjänän emännän synti ("Yrjänä-värdinnans synd") on suomalainen mustavalkoinen draamaelokuva vuodelta 1943. Se perustuu Artturi Leinosen samannimiseen romaaniin vuodelta 1937. Elokuva on Edvin Laineen esikoisohjaus.


title: Yrjänän emännän synti

text: Elokuvassa Yrjänän maatilaa vaivaa isännästä johtuva lapsettomuus. Talon emäntä päättää hankkia lapsen keinoja kaihtamatta. Hän on syntyään Yrjänän tytär ja haluaa jatkaa maineikasta sukuaan. Yrjänän isäntä kokee tulleensa syrjäytetyksi ja nolatuksi. Emäntä joutuu konfliktiin paitsi miehensä, myös kirkon edustajien kanssa.


title: Yrjänän emännän synti

text: "Yrjänän emännän synti" kuvattiin vuonna 1943. Ulkokuvauksia suoritettiin syysaikaan Kangasalla Suinulan kylässä, missä Yrjänän tilaa esittänyt Markkulan talo sijaitsi. Kesällä kuvattiin Oulaisissa, Pyhäjoella ja Merijärvellä. Sisäkuvat otettiin SF:n studioilla.


title: Yrjänän emännän synti

text: Nuorehko Selma on mahtavan, parisataa vuotta vanhan synnyinmaatilansa Yrjänän emäntä. Tilan päärakennuksen yläkerrassa on kaksi kamaria, joista toisessa ovat asuneet Yrjänän pojat ja toisessa Yrjänän tyttäret. Tilaa isännöi kotivävy Antti. Pariskunnan onnea varjostaa lapsettomuus, jonka syy on Antin lapsena sairastamassa taudissa. Selma alkaa vakavasti hakea sijaissiittäjää lapsen saamiseksi. Adoptio ei tule kysymykseen. Hän kertoo aikeistaan Josefiinalle, joka on uskovainen ja itsekin lapseton. Selman mielestä lapsen hankkiminen toisen miehen kanssa ei ole syntiä, jos se ei tapahdu intohimojen vallassa. Josefiinan mielestä lapsettomuus on Jumalan tahto. Eräänä kesäpäivänä Selma on uimassa ja samaan aikaan veteen pulahtaa naapurin komea nuori mies Sauli. Selma on jo aiemmin kiinnittänyt huomionsa Sauliin. Juhannuksena hän soutelee Saulin kanssa syrjäiselle rantaniitylle, jossa yhdyntä suoritetaan katseilta piilossa. Selma tulee kerrasta raskaaksi. Hän kuitenkin haluaa Saulin unohtavan koko jutun. Antti kuulee vaimonsa raskaudesta puolivahingossa kylän juoruämmiltä, jotka ihmettelevät kun Yrjänän emäntä alkoi odottaa lasta vasta useiden aviovuosien jälkeen.


title: Yrjänän emännän synti

text: Antti tajuaa vähitellen Saulin olevan lapsen biologinen isä. Seuraa miesten välinen väkivaltainen yhteenotto metsässä. Talvella rovasti ja kappalainen tulevat ahdistelemaan Selmaa uteluillaan Yrjänän emännän siunatusta tilasta. Emäntä ajaa kirkonmiehet ulos. Josefiina koettaa selvitellä Yrjänän emännän ja isännän tulehtuneita välejä. Antti tulee juovuksissa räyhäämään vaimolleen Josefiinan läsnä ollessa, ja hieman myöhemmin asioita selvitetään raihnaiseksi käyneen Josefiinan kamarissa. Synnytys on Antille tiukka paikka, mutta hän pyrkii tilanteen herraksi. Kun Tuomas on parivuotias, Antti vieroksuu häntä edelleen. Kaikki puhuvat ”Selman pojasta”. Eräänä kohtalokkaana kesäpäivänä Tuomas putoaa Yrjänän läheisyydessä raivoavan kosken kuohuihin. Antti ryntää pelastamaan poikaa ja onnistuu. Tällöin hän toteaa Tuomaksen vihdoinkin omaksi pojakseen.


title: Yrjänän emännän synti

text: Toivo Särkkä kirjoitti "Yrjänän emännän syntiin" synkän lopun, jossa haudotaan itsemurhaa ja Antti jättää Selman. Laine muutti loppuratkaisun valoisammaksi yhdessä toimittaja Olavi Vesterdahlin kanssa. Selman poikaa Tuomasta esitti vuonna 1942 syntynyt Jarmo Laine, Edvin Laineen ja Mirjam Noveron esikoinen, joka kuoli keuhkokuumeeseen talvella 1944.


title: Yrjänän emännän synti

text: "Yrjänän emännän synnin" kaupallinen menestys oli Helsingissä sangen huono, mutta Tampereella sitä vastoin erittäin hyvä. Suomen muissa kaupungeissa elokuva sai hieman vuoden keskiarvoa paremman yleisömenestyksen.


title: Yrjänän emännän synti

text: Uusi Suomi arvioi "Yrjänän emännän synnin" voitoksi Edvin Laineelle. Lehti piti elokuvaa ”huolellisena ja varmana työnä”, joskin Laineen teatteritausta näkyi esimerkiksi runsaissa ”sisään- ja ulosmenoissa”. Helsingin Sanomat arvosteli ohjaustyötä teatterinomaiseksi ja käsikirjoitusta leimallisen kirjalliseksi; ”--- mitä parempi aikaansaannos on, sitä selvemmin siinä näkyvät myös viat”, lehden elokuvakriitikko summasi. Aikalaiskriitikot antoivat kunniaa myös "Yrjänän emännän synnin" kuvaajalle Armas Hirvoselle ja säveltäjälle Väinö Haapalaiselle. Kuosmasen, Laineen ja Vettenrannan roolitulkinnat saivat kiitosta. Suomen Sosialidemokraatti kirjoitti Haapalaisen musiikista: ”--- hän löytää herkästi elokuvan tekstissä piilevät tunne- ja maalaukselliset arvot, kuten esim. koskenpauhun taustasäveleissä, tappelumyötäilyssä ja suuressa loppuhuipennuksessa”.


title: Yrjänän emännän synti

text: Televisiossa "Yrjänän emännän synti" esitettiin ensimmäisen kerran 21. syyskuuta 1974. Elokuva on julkaistu myös DVD:nä.


title: Ville Oksanen (näytelmäkirjailija)

text: Ville Aleksi Oksanen (31. heinäkuuta 1906 Jämsä – 24. toukokuuta 1983 Helsinki) oli suomalainen näytelmäkirjailija.


title: Ville Oksanen (näytelmäkirjailija)

text: Oksanen toimi puolustusvoimissa aliupseerina sekä myöhemmin liikealalla toimistotehtävissä ja itsenäisenä liikkeenharjoittajana.


title: Prinsessa (vuoden 2010 elokuva)

text: Prinsessa on suomalainen draamaelokuva, jonka on ohjannut Arto Halonen ja käsikirjoittaneet Pirjo Toikka, Paavo Westerberg sekä Halonen. Elokuvan on tuottanut Art Films Production. Elokuvan ensi-ilta oli 10. syyskuuta 2010.


title: Prinsessa (vuoden 2010 elokuva)

text: Prinsessa kertoo todellisesta henkilöstä, Anna Lappalaisesta (1896–1988), joka oli diagnosoitu maanis-depressiiviseksi ja skitsofreniseksi. Elokuva kertoo hänen poikkeuksellisesta elämästään Kellokosken psykiatrisessa sairaalassa ”Kellokosken prinsessana”. Lappalaista esittää Katja Küttner.


title: Prinsessa (vuoden 2010 elokuva)

text: Kuvaukset tehtiin vuoden 2009 aikana. Sairaalan ulkokuvaukset tehtiin Pohjois-Karjalan opistolla Joensuun Niittylahdessa. Elokuvan levitysyhtiö on Sandrew Metronome. Elokuva sai tuotantotukea Suomen Elokuvasäätiöltä. Rahoittavana televisioyhtiönä toimi MTV3.


title: Prinsessa (vuoden 2010 elokuva)

text: Elokuvan pukusuunnittelusta vastasi Ritva Muikku. Maskeeraus on Riikka Virtasen, äänisuunnittelu Antti Koukosen ja Samuli Pullisen. Tuottaja on Arto Halonen.


title: Prinsessa (vuoden 2010 elokuva)

text: Elokuva sai ensi-iltansa Ranskassa 24. elokuuta 2016.


title: Prinsessa (vuoden 2010 elokuva)

text: "Nyt"-liitteen viisi kriitikkoa antoivat elokuvalle tähtiä keskiarvolla 2,6. "Episodi"-lehdessä kolme kriitikkoa antoi elokuvalle pisteitä keskiarvona 2,33.


title: Prinsessa (vuoden 2010 elokuva)

text: Elokuva palkittiin eteläafrikkalaisen Cape Winelands Film Festivaalin parhaan elokuvan Grand Prix Jury -palkinnolla. Katja Kukkola palkittiin parhaan naispääosan Jussilla.


title: M5 Industries

text: M5 Industries on San Franciscossa sijaitseva, Jamie Hynemanin perustama erikoistehosteyritys. Myytinmurtajat-sarja on pääosin kuvattu M5 Industriesin tehostepajassa.


title: Decius (täsmennyssivu)

text: Decius voi tarkoittaa seuraavia asioita:


title: Pääsiäismuna (media)

text: Pääsiäismuna () on piilotettu viesti, vitsi tai ominaisuus, jota esiintyy enimmäkseen elokuvissa, kirjoissa, tietokoneohjelmissa, verkkosivuilla ja videopeleissä. Myös kuviin, musiikkiin, CD- ja DVD-levyihin ja jopa lähdekoodeihin kätketään pääsiäismunia. Termin pääsiäismuna keksi ilmeisesti Atari-yritys huomattuaan Warren Robinettin piilottaman salaisen viestin Adventure-peliin vuonna 1979. Termi johtaa nimensä joissakin maissa tapana olevaan pääsiäismunajahtiin.


title: Pääsiäismuna (media)

text: Tunnettuja pääsiäismunien piilottajia ovat muun muassa elokuvaohjaaja Alfred Hitchcock, videopelikehittäjät Bungie Studios ja pelisarjasta Five Nights at Freddy’s tutuksi tullut Scott Cawthon, sarjakuvapiirtäjä Don Rosa ja maailman suurin ohjelmistoalan yritys Microsoft. Microsoft on piilottanut ohjelmiinsa useita salaisia ominaisuuksia, esimerkiksi Microsoft Office 97 sisältää kätketyn lentosimulaattoripelin, flipperin sekä "Magic 8-Ball" -pelin. Myös Microsoftin "Windows Vista" -käyttöjärjestelmän asennus-DVD:n pintaan on kätketty pääsiäismuna.


title: Pääsiäismuna (media)

text: Elokuva-alalla käytettyjä pääsiäismunia ovat cameoroolit ja paljon käytetty Wilhelm-huuto. Joissakin DVD-elokuvissa on myös kätkettyjä valikkoja, joista voi löytyä esimerkiksi poistettua materiaalia tai konseptikuvia. Myös jotkin musiikkiyhtyeet piilottavat pääsiäismunia musiikkiinsa. Pääsiäismunat ovat suositumpia videopelimusiikissa, erityisesti Bungie on kätkenyt pääsiäismunia peliensä lisäksi pelien musiikkiin. Pääsiäismuna voi olla piilotettu musiikin sanoihin tai melodiaan, tai sen voi löytää vasta käsittelemällä sitä, esim. hidastamalla tai toistamalla takaperin. Videopeleissä pääsiäismunat taas ovat monenlaisia glitchejä, koodeja, piilotettuja musiikkeja (esim. Totakan laulu), piilotettuja kuvia, hahmoja, viestejä jne. Don Rosan piirtämissä Aku Ankka -tarinoissa niitä ovat ruuduissa taustalla tapahtuvat, tarinaan kuulumattomat pienet tapahtumat.


title: Harmaakorvamuura

text: Harmaakorvamuura ("Gymnopithys bicolor") on Keski- ja Etelä-Amerikassa tavattava puumuuriin kuuluva varpuslintu.


title: Harmaakorvamuura

text: Kooltaan harmaakorvamuura on noin 14–14,5 cm. Harmaakorvamuurakoiras on selästään ja siivistään yksivärisen kastanjanruskea. Päässä on silmien takana laikku, joka on Andien itäpuolella vaaleansininen ja länsipuolella tuhkanharmaa ja vaikeammin erotettavissa. Kurkku ja vatsa ovat väriltään valkoiset. Itäisten populaatioiden naarailla on selässään myös punaruskeita höyheniä. Aiukaisemmin Andien eri puolilla elävät linnut, jotka nykyään luetaan omiksi lajeiksiin kirjomuura "Gymnopithys leucaspis" ja harmaakorvamuura "Gymnopithys bicolor" katsottiin kuuluviksi samaan lajiin.


title: Harmaakorvamuura

text: Keski-Amerikassa harmaakorvamuuraa tavataan Hondurasissa, Costa Ricassa, Nicaraguassa ja Panamassa. Etelä-Amerikassa lajia tavataan Andien länsipuolella Kolumbiasta Ecuadoriin. Harmaakorvamuuran elinympäristöä ovat kosteiden metsien pohjakerrokset.


title: Harmaakorvamuura

text: Harmaakorvamuurat seuraavat ravintoa etsiessään sotilasmuurahaisten parvia. Laji voi kerääntyä jopa 20 yksilön parviksi etsiessään ruokaansa. Havaitessaan sopivan hyönteisen lintu hyppää sen kimppuun puusta.


title: Harmaakorvamuura

text: Lajin pesimäkausi kestää alueesta riippuen helmikuulta maaliskuulle tai huhtikuulta marraskuulle. Tukeva kuppimainen pesä sijaitsee ontossa palmussa tai muussa samankaltaisessa paikassa. Naaras munii kaksi valkoista ruskeapilkullista ja -raidallista munaa.


title: Sainho Namtšylak

text: Sainho Namtšylak (, s. 1957 Tuvan tasavalta) on venäläinen äänitaiteilija ja laulajatar.


title: Tehtaankatu (Valkeakoski)

text: Tehtaankatu on yksi Valkeakosken kaupungin suurimmista kaduista. Tehtaankatu on runsasliikenteinen ja kulkee keskustan länsipuolella.


title: Tehtaankatu (Valkeakoski)

text: Ennen keskustan suuria liikennemullistuksia Tehtaankadun eteläpää oli nimeltään Kanavakatu tehtaan pääportille asti ja pohjoispää Tehtaankatu Kulmurin liiketalolle asti. Koska vielä 1980-luvulla pääliikenne kulki Valtakatua pitkin, liikenne oli varsin vähäistä. Sittemmin pääliikenteen oikaisun valmistuttua Kanavakatu-nimi poistui käytöstä ja Tehtaankadun eteläpää yhdistettiin risteykseen Ulvajankadun ja Sääksmäentien kanssa.


title: Tehtaankatu (Valkeakoski)

text: Tien liikenneosuus kaupungissa on merkittävä. Se on osa seututietä 304.


title: Valkeakoskenkatu

text: Valkeakoskenkatu on katu Valkeakosken kaupungin ydinkeskustassa.


title: Valkeakoskenkatu

text: Tie alkaa vanhalta Tehtaanaukiolta Tehtaankadun risteyksestä. Tie kulkee Keskusaukiolle hieman lounas-koillis-suuntaisesti kunnes jatkuu suoraan länsi-itä-suuntaisesti Ulvajankadulle asti ja sieltä edelleen Valkeakosken vanhan lukion ja kauppaoppilaitoksen luokse Oikokadulle. Ennen katu jatkui Kirkkotien ja Hakalantien kulmaukseen kirkolle asti, mutta 2000-luvun alussa loppuosa muutettiin kävelykaduksi läpikulkuliikenteen hiljentämiseksi.


title: Reprieve

text: Reprieve on usean sellaisen järjestön yhteisnimitys, jotka toimivat kuolemanrangaistuksen poistamiseksi. Sen toimintamuotoa on tarjota kuolemaantuomituille oikeudellista apua. Se toimii Britanniassa, Yhdysvalloissa, Australiassa ja Alankomaissa. Britanniassa sen perusti 1999 ihmisoikeusjuristi Clive Stafford Smith.


title: Reprieve

text: Järjestö toimii myös muiden ihmisoikeusasioiden puolesta. Se on työskennellyt Guantanamo Bayn vankileirin vankien hyväksi.


title: Kauppatori (Valkeakoski)

text: Kauppatori on aukio ja sen vierellä kulkeva katu aivan Valkeakosken kaupungin ydinkeskustassa. Kauppatorin äärellä on paljon liikkeitä ja palveluita kuten Kauppakeskus Koskikara ja Torinrannan liikekeskus. Lisäksi kauppatorin laidalla sijaitsee useita eri erikoisliikkeitä kuten;


title: Guantanamo Bayn vankileiri

text: Guantanamo Bayn vankileiri on Yhdysvaltojen laivastotukikohdassa Guantanamo Bayssa Kuubassa sijaitseva vankileiri, joka perustettiin terrorismin vastaisen sodan yhteydessä.


title: Guantanamo Bayn vankileiri

text: Afganistanin sodan uuden vaiheen alusta (2002) lähtien tukikohdassa on säilytetty yhteensä 775 vangittua, jotka edustavat 42:n maan kansalaisuuksia. Afganistanista vangitut muodostavat valtaosan (kaksi kolmasosaa), mutta joukossa on myös vankeja Bosniasta ja Pakistanista, Saudi-Arabiasta ja Jemenistä sekä Kiinasta ja Australiasta. Joukossa on ollut myös eurooppalaisia, kuten Ranskan, Britannian ja Venäjän kansalaisia.


title: Guantanamo Bayn vankileiri

text: Ensimmäiset vangit saapuivat leirille 10. tammikuuta 2002 Afganistanista. Taliban-hallinnon jäsenet olivat hyvin edustettuina, joukossa pääesikunnan päällikkö Mullah Mohammed Fazil, tiedustelu-upseerit Abdul Haq Wasiq ja Gholam Ruhani, sekä Pakistanin suurlähettiläs Abdul Salam Zaeef. Vankeja pidettiin aluksi Camp X-Ray -leirissä, joka korvattiin pysyvällä Camp Deltalla 2003. Leiri oli pitkään "musta aukko", eikä Pentagon julkaissut tietoja siitä, keitä leirille oli koottu tai vankien määrää. Nämä tiedot saatiin selville "Freedom of Information Actiin" perustuneen oikeudenkäynnin jälkeen vuonna 2006. Tuolloin ei tosin julkaistu nimilistaa, vaan noin kuusi tuhatta sivua materiaalia leirillä suoritetuista kuulusteluista, joista Internetin kautta toimivat vapaaehtoiset poimivat nimet.


title: Guantanamo Bayn vankileiri

text: Vankeja on myös vapautettu. Ensimmäinen erä vankeja vapautettiin lokakuussa 2002. Tammikuussa 2004 Yhdysvallat vapautti kolme 13-15-vuotiasta lasta leiriltä ja palautti heidät Afganistaniin. Vuonna 2006 leiriin tuotiin neljätoista uutta vankia, joukossa syyskuun 11. päivän iskuista syytetty Khalid Sheikh Mohammed. Syyskuussa 2007 vankeja oli jäljellä 340 ja toukokuussa 2008 270. Yhdysvaltain sotilasviranomaisten mukaan kymmenet Guantanamo Baystä vapautetut vangit ovat syyllistyneet terrorismiin tai taistelleet Talibanin riveissä Afganistanissa. Viisi vapautetettua on tuomittu terrorismista vankeuteen Ranskassa, ja kymmenen Tunisiassa. Useita leirin vangeista uhkaa kotimaissaan huono kohtelu, minkä vuoksi he ovat haluttomia lähtemään Guantanamo Bayn leiriltä kotimaahansa. Tammikuussa 2016 leirillä pidettiin 105 vankia.


title: Guantanamo Bayn vankileiri

text: Vankien kohteluun ei voida soveltaa kansainvälisen oikeuden mukaisia sodan oikeussääntöjä. Koska vangit eivät ole minkään tunnustetun valtion sotilaita, vaan terroristeja tai sissisotilaita, ei heillä siten ole laillisille taistelijoille kuuluvaa Geneven sopimuksen mukaista sotavankien asemaa. Laillinen taistelija on useimmiten jonkin valtion sotilas, joka osallistuu sotatoimiin komentoketjun alaisuudessa, pukeutuu asepukuun ja kantaa asettaan avoimesti. Guantanamo Bayn vankien kohtelua määrittää siten lähinnä terrorismia ja voimankäyttöä koskeva valtiokäytäntö, sekä löyhästi Yhdysvaltain sisäisen lainsäädännön mukaiset voimankäytön säännökset. Vankien lainsäädännöllisen aseman määrittelyn epämääräisyys on johtanut siihen, ettei heillä kaikilta osin ole kunnollista oikeussuojaa. Ensimmäisinä viitenä vuotena vain kymmenen vankia sai rikossyytteen.


title: Guantanamo Bayn vankileiri

text: Guantanamo Bayn tukikohdan laillinen asema on erikoinen, koska se sijaitsee Kuuban alueella, ja George W. Bushin hallinnon mukaan vankileirillä pidetyillä vangeilla ei ole tämän vuoksi Yhdysvaltain perustuslain takaamia oikeuksia, kuten olisi jos vangit olisivat Yhdysvaltain maaperällä, siitäkin huolimatta että Yhdysvaltain laivastotukikohdassa kuitenkin noudatetaan yleensä Yhdysvaltain lakia, ei sijaintimaan Kuuban lakia.


title: Guantanamo Bayn vankileiri

text: Yhdysvaltain korkein oikeus on antanut tapauksesta kolme päätöstä, jotka kaikki päätyivät Bushin hallinnon tappioon. Vuonna 2004 oikeus päätti että liittovaltion oikeudella on oikeus haastaa vangitsemisten laillisuus. Vuonna 2006 oikeus päätti että presidentillä ei ole oikeutta määrätä "vihollistaistelijoita" sotaoikeuksiin. Bushin hallinto vastasi molemmilla kerroilla lainsäädännöllä, joka rajoitti oikeuskäsittelyä tapauksista. Vuoden 2006 The Military Commissions Act poisti vankien habeas corpus -oikeuden ja perusti sotilastuomioistuimet tuomitsemaan vangit, joka eivät ole Yhdysvaltain kansalaisia.


title: Guantanamo Bayn vankileiri

text: 12. kesäkuuta 2008 Yhdysvaltain korkein oikeus kumosi Yhdysvaltain perustuslain vastaisena vuoden 2006 sotilaskomissiolain kohdan, jossa vangituilta evättiin habeas corpus -oikeus valittaa omasta vangitsemisestaan liittovaltion oikeusistuimiin.


title: Guantanamo Bayn vankileiri

text: Kesäkuussa 2013 Yhdysvaltojen Korkein oikeus on antanut pyynnöstä "The New York Times" ja "Miami Herald" -sanomalehdille listan Guantanamon vangeista, jotka siellä vielä ovat. Heitä on 166, joista puolet voitaisiin vapauttaa heti, jos joku valtio suostuisi heidät vastaanottamaan. Toisaalta siellä on 46 eri kansallisuuksiin kuuluvaa vankia, joita vastaan ei voi nostaa syytettä, koska heitä vastaan saatu näyttö perustuu kidutukseen, mutta joita ei voi näillä näkymin elinaikanaan vapauttaa, koska heitä pidetään vaarallisina ja Yhdysvaltain kongressi on kieltänyt vankien tuomisen liittovaltion maaperälle.


title: Guantanamo Bayn vankileiri

text: Useat ihmisoikeusjärjestöt ovat ilmaisseet huolensa leirin tapahtumista.


title: Guantanamo Bayn vankileiri

text: Vapautuneet vangit ovat kertoneet jatkuvista pahoinpitelyistä, unen estämisestä, sitomisesta luonnottomiin asentoihin, lääkkeiden käytöstä, jatkuneesta silmien peittämisestä, seksuaalisista nöyryytyksistä, ja muusta fyysisestä ja psykologisesta väkivallasta heidän pidätysaikanaan. Yhdysvaltain hallitus on kiistänyt väitteet. "Washington Post" sai haltuunsa dokumentteja, joiden mukaan Pentagon salli unen kieltämisen käytön, altistuksen kylmälle ja kuumalle, kirkkaille valoille ja kovalle musiikille kuulustelujen aikana.


title: Guantanamo Bayn vankileiri

text: Yhdistyneet kansakunnat teetti tukikohdasta raportin, jossa päädyttiin suosittamaan vankileirin sulkemista. Myös Euroopan unioni on samalla kannalla. Yhdysvaltain entinen presidentti Barack Obama oli vaalikampanjansa aikana antanut lupauksen leirin sulkemisesta. Marraskuussa 2008 hän uusi lupauksensa CBS:n "60 Minutes" -ajankohtaisohjelmassa. Time-lehden haastattelussa joulukuussa 2008 hän tarkensi, että Guantánamon sulkeminen kuuluu hänen kahden ensimmäisen presidenttivuotensa tavoitteisiin. Virallisen päätöksen asiasta Obama antoi tammikuun 22. päivänä 2009, kun hän allekirjoitti määräyksen sulkea vankileiri vuoden kuluessa. Hän ei kuitenkaan lunastanut lupaustaan.


title: Guantanamo Bayn vankileiri

text: Yöllä 10. kesäkuuta 2006 leirillä kuoli kolme vankia epäselvissä olosuhteissa ja useita muita on ollut nälkälakossa ja pakkosyötettynä.


title: Guantanamo Bayn vankileiri

text: Moazzam Begg, lontoolaisen Cageprisoners -ihmisoikeusjärjestön johtaja mainitsi toukokuussa 2012, että "Guantanamo Bay on tälläkin hetkellä auki, ihmisiä pidetään siellä yhä ja heitä kidutetaan siellä yhä."


title: Guantanamo Bayn vankileiri

text: Yhdysvaltain maavoimien entisen eversti Lawrence Wilkersonin mukaan suurin osa vangeista on syyttömiä, eivätkä he saa mitään korvauksia kun heidät vapautetaan leiriltä.


title: Kansainvälinen sairaanhoitajaliitto

text: Kansainvälinen sairaanhoitajaliitto (ICN, , , ) on Sveitsissä päämajaansa pitävä kansallisten sairaanhoitajajärjestöjen yhteistyöelin. Järjestö on perustettu vuonna 1899 ja siihen kuuluu tällä hetkellä 120 jäsenjärjestöä. Kansainvälisen sairaanhoitajaliiton jäsenyys on rajattu yhteen jäsenjärjestöön jokaisesta valtiosta. Järjestön suomalainen jäsen on Suomen sairaanhoitajaliitto.


title: Pierre Kartner

text: Pierre Kartner (11. huhtikuuta 1935 Elst) on hollantilainen lauluntekijä, joka käyttää myös taiteilijanimeä Vader Abraham. Kartner on kirjoittanut sanat Smurffien tunnusmusiikkiin. Lisäksi hän on säveltänyt "Muumilaakson tarinoiden" Japanin ulkopuolella käytössä olevan tunnusmusiikin sekä "Muumipeikko ja pyrstötähti" -elokuvaan koko musiikin. Hän on säveltänyt ja sanoittanut myös Alankomaiden edustuskappaleet vuosien 1973 ja 2010 Eurovision laulukilpailuihin. Kappaleiden nimet olivat "De oude muzikant" ja "Ik ben verliefd, shalalie".


title: Veronahka

text: Veronahka oli 1400-luvulla käytetty vero- ja maksuyksikkö Ruotsissa (ja siihen kuuluvassa Suomessa). Turkikset olivat tuolloin yleinen arvon mitta sekä maksuväline. Maksuvälineinä käytettiin myös kaloja, karjaa, humalaa ja viljoja. Maksuyksikkö vaihteli vuodenajoittain (talvella turkiksia, kesällä muun muassa kapahaukea). Oravannahka oli tavanomainen veronahan tyyppi, mistä on peräisin tämän toinen nimi: orava. Veroja maksettiin sekä kirkolle, että kruunulle (valtiolle) ja myös paikallisille virkamiehille, oikeuslaitokselle ja lääninherroille. Rahaveroihin siirryttiin ensimmäisenä kirkollisverotuksessa 1500-luvulla.


title: Veronahka

text: Veronahkaa käytettiin veroyksikkönä muun muassa Savossa. Kun 1500-luvulla siirryttiin turkisveroista viljaveroihin, veronahka tarkoitti arviopunnanmaata. Myöhemmin kansan käyttämä veronahka eli orava vastasi 1/4 manttaalia, päätön orava 3/16 manttaalia ja oravanpää 1/16 manttaalia.


title: Camille Erlanger

text: Camille Erlanger (25. toukokuuta 1863 Pariisi – 24. huhtikuuta 1919 Pariisi) oli ranskalainen säveltäjä. Hän opiskeli Pariisin konservatoriossa Léo Delibesin johdolla ja sai Prix de Romen teoksellaan "Velléda" (1888). Jatkettuaan opintojaan Italiassa neljän vuoden ajan hän palasi Pariisiin, jossa hänet myös on haudattu Père-Lachaisen hautausmaalle. Hänen tuotantoonsa kuuluvat muiden muassa oopperat "Le Juif polonais" (1900), "Aphrodite" (1906) ja "La Forfaiture" (1921).


title: Camille Erlanger

text: Erlanger oli juutalaista syntyperää. Hän oli Cannesin elokuvajuhlat perustaneen Philippe Erlangerin isä.


title: Stephen Smale

text: Stephen Smale (s. 15. heinäkuuta 1930) on yhdysvaltalainen matemaatikko. Hänelle myönnettiin Fieldsin mitali vuonna 1966, ja hän vietti yli kolmen vuosikymmenen ajan matematiikan tiedekunnassa Kalifornian yliopistossa, Berkeleyssä.


title: Stephen Smale

text: Smale on David Hilbertin esikuvan mukaan laatinut luettelon kahdeksastatoista ratkaisemattomasta matemaattisesta kysymyksestä (Smalen ongelmat).


title: Walmart

text: Walmart, virallisesti Wal-Mart Stores, Inc., on yhdysvaltalainen vähittäiskauppaketju. Wal-Mart on maailman suurin vähittäismyyjä ja liikevaihdoltaan maailman suurin yritys. Se on myös Yhdysvaltain suurin yksityinen työnantaja. Tammikuun lopussa 2014 päättyneellä tilikaudella liikevaihto oli 485,62mrd. dollaria.


title: Walmart

text: Wal-Martin osake noteerataan New Yorkin pörssissä, ja osake kuuluu Dow Jones Industrial Average -indeksiin. Walmartin suurimpia kilpailijoita ovat Yhdysvalloissa Kroger ja Target.


title: Walmart

text: Wal-Martin perusti Sam Walton vuonna 1962. Walton kuoli vuonna 1992. Hänen vaimonsa Helen Robson Walton kuoli 19. huhtikuuta 2007. "Forbes" listasi Robson Waltonin maailman 29. rikkaimmaksi ihmiseksi noin 16,4 miljardin omaisuudellaan.


title: Walmart

text: Tammikuussa 2016 Walmart ilmoitti sulkevansa 269 myymälää. Yhdysvalloissa olevista myymälöistä suljetaan 154 eli noin kolme prosenttia; kokonaisuudessaan sulkeminen vaikuttaa alle prosenttiin ketjun myymäläpinta-alasta ja liikevaihdosta. Vuonna 2016 ja 2017 Walmart aikoo avata maailmanlaajuisesti 300 uutta myymälää, joista jopa 60 Walmart Supercenteriä Yhdysvalloissa.


title: Walmart

text: Fortune-lehden mukaan vuonna 2017 työllistämällä 2,3 miljoonaa henkilöä Walmart oli maailman suurin yksityinen työnantaja.


title: Walmart

text: 1980-luvun alussa Wal-Martin myynti oli alle kaksi miljardia Yhdysvaltain dollaria. 2000-luvulle tultaessa ketjun myynti oli jo lähes 200-kertaistunut, esimerkiksi yhtiön liikevaihto kasvoi vuosina 2007–2009 60,6 miljardilla dollarilla.


title: Walmart

text: Wal-Martin myymälät ovat pääsääntöisesti isojen asutuskeskittymien kaupunkikeskustojen ulkopuolella hyvien tieyhteyksien varsilla sijaitsevia hypermarketteja. Myymälät ovat keskittyneitä suuryksiköitä, joilla on suuri saavutettavuusalue yksityisautoiluun perustuvan mallin vuoksi. Myymälät ovat yksikerroksisia, tasakattoisia ja varastohallimaisia rakennuksia. Myymälöiden ulkoasut ja pohjapiirustukset noudattavat samaa kaavaa. Myymälöiden yhteydessä on laajat pysäköintialueet. Suurimpia Wal-Martin myymälöitä kutsutaan "Supercentereiksi" ja niiden yhteydessä on tavallisesti muita pieniä liikkeitä.


title: Walmart

text: Wal-Marteissa myydään erilaisia kulutustavaroita: elintarvikkeita, asusteita, elektroniikkaa ja vapaa-ajan tuotteita. Wal-Mart ostaa tuotteet suurten myyntimäärien vuoksi suurissa erissä ja saa ne tällä tavalla edullisesti. Myymälöissä on suhteellisen pienet varastot, mutta niitä täydennetään usein; varastointikustannukset saadaan näin pidettyä pieninä. Wal-Mart maahantuo itse suuren osan tuotteistaan esimerkiksi Kiinasta ja välttää tukkukauppojen käyttämistä välttääkseen välikäsiä. Wal-Mart myy elintarvikkeita isoissa pakkauksissa, esimerkiksi maitoa gallonan (3,8 litran) pakkauksissa. Suurten myyntivolyymien vuoksi myyntihinnoissa riittävät pienet katteet. Wal-Martilla on oma etu-/luottokortti.


title: Walmart

text: Wal-Mart on Yhdysvaltain, Meksikon ja Kanadan suurin yksityinen työllistäjä. Yhdysvalloissa Wal-Martin markkinaosuus on 8,9 prosenttia vähittäiskaupasta. Ketjulla on myymälöitä Yhdysvaltojen ulkopuolella eniten Meksikossa 1023, Japanissa 394 ja Brasiliassa 313. Wal-Mart lopetti Etelä-Koreassa ja Saksassa vuonna 2006.


title: Party in the U.S.A.

text: Party In The U.S.A on yhdysvaltalaisen laulaja-näyttelijä Miley Cyrusin ensimmäinen single hänen EP-levyltään "The Time of Our Lives". Kappaleen ovat kirjoittaneet Dr. Luke, Claude Kelly ja Jessica Cornish, ja Dr. Luke on myös tuottanut kappaleen. Single julkaistiin 11. elokuuta 2009, ja levy-yhtiönä toimi Hollywood Records. Kappaletta ei alun perin kirjoitettu Cyrusille, mutta sen päädyttyä Cyrusin laulettavaksi kirjoitusryhmä muokkasi kappaleen sanoja niin, että se kuvastaa Cyrusin persoonaa. Cyrus ei tuntenut samaistuvansa kappaleen sanoihin, mutta valitsi sen EP-levylleen kappaleiden vähäisyyden takia. Kappale on tyylilajiltaan jotain R&B:n ja popmusiikin väliltä, kun taas sanat kertovat Cyrusin muutosta Hollywoodiin.


title: Party in the U.S.A.

text: "Party in the U.S.A." sai positiivisen vastaanoton sekä markkinoilla että kriitikoilta sijoittuen kymmenen parhaan joukkoon kahdeksassa maassa. Yhdysvalloissa kappale sijoittui toiselle sijalle Billboard Hot 100 -listalla. Tämän seurauksena singlestä tuli Cyrusin parhaiten sijoittunut single listoilla (siihen asti) ja vuoden 2009 kuudenneksi myydyin single digitaalisesti. Singlestä tuli myös Hollywood Recordsin nopeiten ja parhaiten myynyt single siihen asti. Single ansaitsi triplasti platinaa RIAA:lta ja nelinkertaista platinaa CRIA:lta.


title: Party in the U.S.A.

text: Singlen musiikkivideon ohjasi Chris Applebaum. Musiikkivideon ajatuksena oli osoittaa kunniaa vuoden 1978 musikaalille "Grease" ja Cyrusin vanhempien seurusteluajoille. Kappale voitti vuoden 2010 MuchMusic Video Award -palkinnon kategoriassa Parhaan kansainvälisen artistin video. Cyrus on esittänyt kappaleen livenä kaikilla niillä konserttikiertueilla, jotka on järjestetty singlen julkaisun jälkeen (Wonder World Tour, Gypsy Heart Tour, Bangerz Tour). Hän esitti singlen ensimmäistä kertaa livenä Teen Choice -palkintogaalassa. Moni artisti on tehnyt oman versionsa kappaleesta.